text:
Samandráttur.
Línuskip: Seks línuskip eru til fiskarí. Tey fiska mest av toski, hýsu, longu og so nakað av brosmu. Fýra landað mánadagin og so hini bæði seinni í vikuni. Vit rokna við at fleiri línuskip fara avstað um vikuskiftið. Fiskaríið er gott.
Útróður: Streymurin verður góður, men veðri verður ikki av tí besta. Vit rokna tó við nakað útróðri. Fiskaríið er gott, bæði hjá snellu og línubátunum.
Djúpvatnstrolarar: Tveir landa mánadagin og ein landar miðskeiðis í vikuni. Tveir fiska upsa og ger yvirlitskanningar norðanfyri, so tað verður helst mest av toski, hýsu og upsa. Ein fiskar stinglaks og annan djúpvatnsfisk.
Partrolarar: Allir eru til fiskarí og koma teir flestu at landað sum vikan líður. Fiskaríið er ikki av tí besta eftir upsa. Teir fáa tó nakað av toski og longu.
Trolbátar: Allir, uttan ein, eru til fiskarí. Nakrir fiska tosk og hýsu og so eru nakrir eftir havtasku. Allir landa í vikuni.
Garnaskip: Bara eitt garnaskip fiskar svartkalva og eitt fiskar havtasku. Bæði koma at landa í vikuni. Fiskaríið er brúkiligt.
Heinta alla metingina her


c: text/html

text:
Alt bliver nyt
Josephine Weatherly stríðist fyri at bjarga rovunum av lívi sínum, tá familjan vendir heimaftur til teirra Virginia plantasju. Men avleiðingarnar av krígnum kunnu ikki dyljast: Hennara heim og jørð er ikki annað enn ein viðfáningur av tí tað var, pápi hennara er deyður eins og bróðurin, sum skuldi yvirtaka plantasjuna.
Josephine sær skjótt, at lívið nú snýr seg um at yvirliva í gerandisdegnum, og hon viðurkennir at Lizzie, ein av teimum fáu eftirverandi tænarunum, er tann, sum hon kann líta á og læra tað, hon hevur brúk fyri.
Mamma Josephinu lovar, at hon skal endurbyggja White Oak... Men hon er full av beiskum hatri.
Rithøvundur: Lynn Austin
Forlag: Scandinavia
Útgivin: 2016
Blaðsíður: 574

robotstxt: allowed

filter: keep


text:
Talan er um árliga fundin, sum skúlastýrið skipar fyri. Fundurin
byrjar við einari stuttari ársfrásøgn frá skúlastýrinum og síðan
verður orðið givið til Bjørghild Djurhuus, sum skal hava ein
fyrilestur undir yvirskriftini “Vit eru øll fyrimyndir”.
Skúlastýrið spurdi Bjørghild, um hon kundi tosa um avbjóðingar við
tannáringum. Tað vildi hon fegin. Men hon segði, at fyrst mátti hon
tosa um tíðina áðrenn tannárini, fyri at fáa evnið í ein størri
samanhang.
Hálvvegis í fyrilestrinum verður ein drekkanunnur.
Bjørghild ynskir at fáa spurningar og orðaskifti eftir fyrilesturin.
Tilmelding
Vegna Corona mugu vit avmarka talið av luttakandi í Løkshøll til 100.
Tey sum ynskja at vera við í Løkshøll, kunnu senda sms til tel.
256515.
Ella við at fylgja hesi leinkju: https://forms.gle/33cUVZf6Y8FqKQaa7
Stroyming
Tiltakið verður eisini stroymað og leinkja til stroymingina kemur á
www.rks.fo c.a. Kl 18.
Vinarliga
Skúlastýrið


text:
Carolin Philipps
Carolin Philipps er týskur rithøvundur.
Hon er fødd í 1954 í Meppen.
Hevur lisið søgu og enskt í Hannover og Bern.
Hon hevur skrivað bøkur síðan 1989 og hevur serligan áhuga fyri evnum, sum børn og ung hugsa nógv um í gerandisdegnum. Evnini eru mangan politisk, t.d. kunnu tey snúgva seg um m.a. analfabetismu, rasismu og samkynd. Hon leggur stóran dent á tolsemi, men roynir ikki at smoyggja nakra lætta loysn oman yvir lesaran.
Hon býr og starvast sum studentaskúlalærari í Hamburg.
Útgávur:
2007 Hvítar blómur í Gulu ánni
2008 Dreymar búgva allastaðni
2011 Made in Vietnam
2013 Tá ið tú ikki eigur orð
Ummæli:
Tóra við Keldu: Eg eigi ikki orð. toravidkeldu.blogspot.dk 12. juli 2013
Heiður:
2000 Tolsemis- og friðarheiðursløn UNESCO
Heimasíða:


text:
Búskaparráðið: Bráðfeingis hjálparpakki til tænastuvinnuna
Fyri at mótvirka húsagangir og uppsagnir í tænastuvinnuni, mælir Búskaparráðið til at seta í verk ein bráðfeingis hjálparpakka, sum veitir stuðul til føstu útreiðslurnar hjá fyritøkum, ið missa inntøku av korona-tilbúgvingini
Sum nú er, veitir verandi hjálparpakki stuðul til lønarútreiðslur hjá fyritøkum, sum senda fólk heim uttan at siga tey úr starvi. Tænastufyritøkur hava tó aðrar fastar útreiðslur enn lønarútreiðslur, eitt nú húsaleiga og rentur, og eingin stuðul verður í løtuni latin tænastufyritøkum, sum av korona-tilbúgvingini missa umsetning.
Eingin vissa er fyri hvussu støðan í búskapinum verður aftan á 30. juni 2020, tá fyrsti hjálarpakkin fer úr gildi.
Vandi fyri húsagangum
Útflutningsvinnurnar hava í løtuni flutningstrupulleikar og minkandi sølu, men stór yvirskot hava verið á handilsjavnanum og hjá summum fyritøkum ber til at økja goymslurnar til seinnu sølu. Mett verður tí ikki, at útflutningsvinnan tørvar serligan stuðul.
Nógv ferð hevur verið á byggimarknaðinum, men væntandi minka ordrabøkurnar munandi í verandi løtu. Fyrst og fremst er tó lítið og einki virksemi í tænastuvinnuni, og ill ber til hjá tænastuvinnuni at vinna mista umsetningin inn aftur seinni.
Vandi er tí fyri at tað kann fáa húsagangir og uppsagnir við sær, um stuðul ikki verður latin tænastuvinnuni beinanvegin.
Endurgjaldsskipan gerast
Umstøðurnar í búskapinum nú kunnu birta upp undir eina eyka konjunkturniðurgongd, sigur Búskaparráðið. Umráðandi er, at land og kommunur ikki fremja sparingar, men halda verandi útreiðslu- og íløgustøði. Búskaparráðið mælir til, at ein endurgjaldsskipan fyri ein part av føstu útreiðslunum hjá fyritøkum, ið vegna korona-tilbúgvingina missa umsetning, verður sett í verk bráðfeingis.
Les meira um tilmælið hjá Búskaparráðnum her
-
23.09.2020 Setrið NáttúruvísindadeildinLouise M. Carlsen verjir sína ph.d.-ritgerðFríggjadagin 9. oktober klokkan 12.30 fer Louise Meier Carls...
-
23.09.2020 SetriðBókasavnslógin dagførastMánadagin fekk Jenis av Rana, landsstýrismaður handað álit u...
-
22.09.2020 SetriðStuðul til vinnu-ph.d.Danski Framtaksgrunnurin, Innovationsfonden, gevur nú føroyi...


text:
Eg stilli upp til býráðið í Havn
2020-08-31 11:43
Eg eiti Birita Baldvinsdóttir Iversen, og eg havi valt at stilla upp til býráðsvalið í Tórshavnar kommunu fyri Javnaðarflokkin. Eg eri gift við Jóanis Iversen, vit eiga fimm børn og búgva á Spógvavegnum í Havn. Eg eri útbúgvin sjúkrarøktarfrøðingur og arbeiði á Tjarnagarði, har eg stórtrívist millum okkara elstu borgarar.
Eg havi valt at stilla upp til býráðið av fleiri orsøkum. Millum annað haldi eg, at:
- Tey, sum hava umsorgan við okkara gomlu, skulu hava tíð til nærveru.
- Vit skulu hava fleiri vaksin um børnini á stovnunum.
- Og at vit skulu hava bestu umstøður til ítróttarfeløgini í kommununi, sum hava so ómetaliga stóran týdning fyri trivnað og heilsu hjá børnum og ungum.
Heldur tú eisini, at vit eiga at gera meira við hetta, so er bara at seta X við Biritu og X við C hin 10. november


text:
SÓLVERJANDI GARDINUR TIL SKÚLADEPILIN VIÐ MARKNAGIL
Við hesum verður veitan og uppsetan av sólverjandi gardinum til Skúladepilin við Marknagil boðið út alment.
Freistin at lata inn tilboð er 26. august 2020 kl. 12:00.
Kontaktpersónur er Rói H. Lamhauge, tel. 290 848, teldupost rola@lv.fo.
Útbjóðingarháttur
Útboðið verður framt sum eitt alment útboð sambært rundskrivi um keyp av vørum og tænastum nr. 9000 frá 1. juli 2016.
ÚTBOÐSTILFAR
Nýggi Skúladepilin við Marknagil varð tikin í nýtslu í august 2018. Bygningurin er partur av samanleggingini av Føroya Studentaskúlanum í Hoydølum, Føroya Handilsskúla í Tórshavn og Tekniska skúla í Tórshavn. Skúlin húsar áleið 1.400 næmingum og lærarum dagliga.
Tað hevur víst seg, at gardinurnar, sum eru hongdar upp á Skúladeplinum eru ov gjøgnumskygdar, og tí órógvar sólarljósið undirvísingina. Harumframt klárar hitin í ov stóran mun at koma ígjøgnum gardinurnar. Hetta førir við sær, at flokshølir á skúladeplinum viðhvørt gerast ov heit at vera í. Gardinurnar, sum skulu veitast á Glasi, skulu í ávísan mun halda hitanum burtur úr flokshølunum, samstundis sum hitin millum rút og gardinur ikki skal gerast ov høgur.
Atgongd fæst til útbjóðingartilfarið gjøgnum talgilda samskiftispallin hjá Landsverki á: https://www.ibinder.com/External/EnquiryLink.aspx?id=kzowhghcyv


text:
Søkt verður eftir:
- 1 námsfrøðingi á 40 tímar um vikuna á barnagarsstovu at byrja 1. mars 2020.
- 1 námsfrøðingi á 35 tímar um vikuna í vøggustovu at byrja 1. mars.2020.
Hvørji eru vit:
- Barnalund, er ein samansjóðaður dagstovnur ætlaður 60 børnum í aldrinum 0-6 ár. Stovnurin er skipaður í tvey hús,- við einari vøggustovu og einari barnagarðstovu í hvørjum húsi. Ein felagsgongd/-høll, við fjølbroyttum virksemismøguleikum, bindur húsini saman. Uttanumøkið hjá stovninum er stórt og endurspeglar í stóran mun uppruna lendið og bjóðar inn til ymiskar avbjóðingar.
Vit sóknast eftir starvsfólki:
- ið hevur umsorgan fyri børnunum.
- ið bæði kann arbeiða sjálvstøðugt og í toymi.
- ið er týðilig í samskifti og leggur dent á gott samstarv.
- ið hevur arbeiðsroyndir, sum kunnu nýtast í dagliga arbeiðinum.
- ið er eldhuga og konstruktivt.
- ið sær møguleikar fram um mørk.
Vit kunnu bjóða tær:
- Áhugavert og avbjóðandi starv
- fjølbroyttar arbeiðsuppgávur.
- eitt starv, har tú kanst nýta tínar dygdir, hava ávirkan og samstundis menna teg sjálvan.
- sernámsfrøðiliga ráðgeving.
- tegn til talu.
Setanartreytir:
Løn eftir sáttmála millum Føroya pedagogfelag og Kommunala Arbeiðsgevarafelagið.
Um námsfrøðingar ikki søkja størvini, kann hjálparfólk verða sett í tíðaravmarkað starv.
Nærri fæst at vita um stovnin og um størvini við at venda sær til leiðaran í Barnalund
Leilu H. Hansen á tlf. 238031.
Umsókn saman við prógvi og møguligum viðmæli/-um, skal sendast til býráðsskrivstovuna: Ennivegur 38, 530 Fuglafjørður ella umvegis teldupost á info@fuglafjordur.fo, í seinasta lagi mánadagin 27. januar 2020 kl. 12.00.
Fuglafjarðar kommuna
Ennivegur 38, 530 Fuglafjørður
info@fuglafjordur.fo


text:
Samvitskufangar?
Hvat er samvitska? Tað er ein vitan, sum tú hevur saman við einum øðrum.
Aristoteles segði, at tú verður bara var við samvitskuna, tá tú hevur gjørt eitthvørt, sum gevur tær samvitskubit. Og Paulus sigur, at samvitskan hjá menniskjanum er ein vitan saman við Guði.
Uppaling og socialur arvur dána okkara samvitsku og okkara lív.
Samvitskan gevur seg til kennar her og har, og er ein instansur, sum sigur tær, um tú ber teg rætt at ella um tú roynir at skáka tær undan.
Alheimsgering og tøknin í dag ger, at so sera skjótt ber til at bera boð runt allan knøttin, at gera vart við ójavnar og órættvísi. At kunna menniskju um rák og hvussu vit skulu bera okkum at sum samvitskufull menniskju, tí øll skulu vit vera her.
Og jú, vit royna av øllum alvi at liva lýtarleyst og burðardygt, grønt og umhvørvisvinarligt, og tað er jú eisini rætt og rímiligt, men tað kann vera torført at sortera rætt, plast, endurnýtslu, glas, til kompostdungan, at brenna ella tyrva.
Tú skalt vita hvør og hvar troyggjan er gjørd, tá tú keypir eina onkisigandi t-shirt til summarið, tí tú kanst koma at stuðla harðrendum stýri úti í verðini við tínum keypi ella tað eru neyðars børn, sum hava trælkað fyri at tú kanst ganga í nýggjari, ódýrari blusu.
Vís mær títt køliskáp og eg skal siga tær hvør tú er. Eggið má ikki koma frá hønu, sum hevur livað fjøtrað lív, pelsar eru bannlýstir, mjólkin skal koma frá vistfrøðiligum kúm, enski búffurin frá New Zealandi dálkar illa.
Steikin og frikadellirnar hvørva, vit eta heldur spinat og hvíttkál, tí vit fáa tað betri og liva longri.
Vit vera mint á okkara dálking, tá vit síggja hvat nátin etur og grindin hevur tonsvís av innkeypsposum í sær.
Vit lurtaðu eftir tosinum um eitraðan grindahval og burtur varð guli sinoppurin og feska grindin við pannukøkum omaná. Pál hevur prógvað, at hann hevði rætt í sínum máli, tí kanning gjøgnum fleri ár vísir okkum, at hetta er ikki longur góð mannaføði.
Vit rudda út í bókum og okkara søgum, so alt er hvítt og blankt, tá vit líta aftur til farnar dagar. Google rættar í barnasendingum í DR, tí lakresspípur vóru har, vit koyra burtur ísar og nøvn, tí vit skulu bera okkum rætt at. Og vit anda inn og hugsa okkum væl um, áðrenn vit siga nakað, tí vit kunnu lætt sára onkran ella onkur tekur sær tykni av mínum orðum.
Leikur til børnini mugu vera góðskumerkt og vit oyðsla ikki og keypa ikki nýggjar cowboybuksur, tá nýtt snið kemur ella nýggj taska. Vit fara aftur til sunnudagskjólan og sunnudagsfrakkan, sum omma gjørdi, og vit gera eisini sum omma, tá vit súlta og baka og endurnýta. Og vit ansa eftir, tá vit vaska toy,at rætta vaskipulvurið verður brúkt. Og dýru kremini, vit hava smurt í høvd og á bein, koyra vit burtur og fara aftir til bláa Nivea, sum omma eisini hevði.
Og hvør vil ikki hava ein betri heim, har happing og ójavni hvørvur? Tí rudda vit út og upp í okkara vanum, tí í dag er samskiftið øgiligt, og vit síggja myndir og filmsbrot, hvussu illa vit hava borið okkum at í okkara vankunnu. Og gott er, at vit verða mint á skeiva gongd og kunnu gera nakað betri!
Men øll henda kunningin, sum er alneyðug fyri bláu gongustjørnuna og fyri hvørt einasta mannabarn, hon ger eisini nakað við okkum sum menniskju, hon fer djúpt inn í sál og tankar.
Vit kunnu lætt fara at óttast hvønn annan, vit tora illa at meta um sjálvi, tí vit óttast viðmerkingina frá øðrum um at vit bera okkum skeivt at, og soleiðis fáa vit ringa samvitsku.
Og omaná tað heila hava vit so koronu, sum bæði kann leggja lív og samvitsku í oyði. Nær beri eg meg rætt? Samvitskan? Hvørvur hon og kemur heldur lemjandi ótti inn? Ræðslan fyri at gera okkurt skeivt í húsarhaldinum ella toykeypinum ella óneyðugu flogferðini? Fari eg at verða eitt ”falskt apparat”, ein eygnatænari, tí eg óttist at verða hongd út á almennum miðlum sum eitt samvitskuleyst menniskja?
Øll loggaðu vit av í mars mánaða og fóru hvør í sínum lagi inn í okkara holur at andøva. Vísindamenn søgdu okkum, at skuldu vit hóra undan, so skuldu vit øll gera sum mælt var til, og vit gjørdu tað.
Og vit sluppu út aftur og vit flentu og søgdu frá, hvussu vit hvør í sínum lagi høvdu funnið ein øðrvísi gerandisdag í einseminum.
Men vit orka ikki áhaldandi at vera skerd, at ansa sær, at vera varin, so vit virðismeta og halda: ”Jú, mann tað bila nakað, virus er horvið, vit eru trygg”.
Men tað dagaði undan aftur, og við tað sama fóru vit at spyrja, hví, hví kom tað aftur? Og peikar tú móti onkrum so venda tríggir fingrar móti tær, tí onkur má hava skuldina.
Eru vit sum barnið, sum fyrst spyr mammuna og aftaná eitt jánkaligt svar fer til pápan, sum eisini gevur ógreitt svar og so má barnið royna sum frægast?
Kanska eru vit øll í dag “samvitskufangar” og hava eitt sindur torført við at fóta okkum, nú tað er positivt at vera negativur.


text:
Í august byrjar ein nýggjur studentaflokkur fyri ung í Norðuratlantshavi. Næmingar í norðuratlantiska studentaflokkinum fara komandi trý árini at nema sær studentsútbúgving í Føroyum, Danmark, Íslandi og Grønlandi. Tey lesandi fara í hesum sambandi at hava útreiðslur til kost, bústað og ferðing millum tey fýra londini.
Í hesum sambandi veitir BankNordik einum føroyskum lesandi í norðuratlantsflokkinum eitt legat á til samans 150.000 kr. – 50.000 kr. um árið í tey trý árini, útbúgvingin varar.
”Vit stuðla norðuratlantiska studentaflokkinum til tess at geva føroyskum ungdómi møguleikan at nema sær hesa fjølbroyttu og øðrvísi studentsútbúgving, sum samstundis loyvir teimum at ferðast og uppliva londini í Norðuratlantshavi.
Tað er umráðandi, at vit í Føroyum hava ein ungdóm, sum framhaldandi mennist bæði fakliga og mentanarliga, og hesi menning ynskja vit at vera ein partur av. Tí eru vit fegin um at kunna stuðla einum føroyskum lesandi í at uppliva áhugaverda samstarvið millum studentaskúlar í Norðuratlantshavi, og vónandi kann hetta vera við til at víðka sjónarringin hjá føroyskum ungdómi”, sigur Anja Rein, deildarstjóri í BankNordik.
Til ber at søkja legatið frá BankNordik við at viðfesta legatumsóknina, tá ið umsóknin til útbúgvingina verður send.
“Við norðuratlantiska studentaflokkinum royna vit nakað nýtt og spennandi, ið fer at styrkja norðuratlantiska samstarvið og geva næmingunum serligar náttúruvísindaligar og mentanarligar førleikar. Næmingar skulu sjálvir rinda fyri vistarhald og ferðing. Tí eru vit sera fegin um legatið frá BankNordik”, sigur Páll Isholm, rektari á Miðnámi á Kambsdali.
Fá meira at vita um legatið frá BankNordik á www.banknordik.fo/ngk ella vitja okkum til opið hús í Miðnámsskúlanum á Kambsdalið í kvøld, mikukvøldið 6. februar, kl. 18.00.
Les meira um útbúgvingina á www.nordatlantisk.dk.


text:
Heri fer á MDT í Moldova og Rumenia
Fríggjadagin 31. januar fer 21 ára gamli toftadrongurin Heri Danielsen til Moldova á bíbliu- og missiónsskúla hjá OM. Hann skal vera burturi í fimm mánaðir. Trúboðin skrivaði hesa greinina um Hera fyrr í vikuni.
-Tað var í desember, eg tók avgerðina at fara, og tí er avgerðin nokk so nýggj. Eg havi verið við einum TiM toymið (tannáringar í missión) hjá OM í Moldova, so eg kenni til umstøðurnar. Vit fara at búgva á somu missiónsstøð. Eg veri burtur í fimm mánaðir, og teir verða deildir millum undirvísing og starvsvenjing. Ein part av tíðini vera vit í Rumenia, sigur Heri.
– Eg gleði meg til at møta hinum næmingunum, sum koma úr ymiskum londum. Vit vera millum 10 og 20 næmingar og undirvísingin verður á enskum. Starvsvenjingin verður saman við lærarunum, sigur hann.
Tabor á Toftum er andaliga heimið hjá Hera og á møtinum sunnukvøldið bað samkoman fyri honum.
-Tað var gott at vera biðin fyri á møtinum í Tabor sunnukvøldið. Bønin hevur stóran týdning og tað er gott at vita, at meinigheitin biður fyri mær, sigur Heri Danielsen.
Við í forbønini vóru Jaspur Højgaard frá ungdómsarbeiðinum og Olaf Magnussen, formaður fyri Tabor á Toftum.
MDT stendur fyri Mission Discipleship Training og er eitt slag av bíbliuskúla, sum OM skipar fyri. OM hevur MDT-skúlar í Onglandi, Týsklandi, Moldova, Zambia og Suðurafrika. Send okkum ein teldupost á info.fo@om.org, um tú vilt hava meiri at vita. Sí meiri her. https://www.om.fo/tak-lut/stutttidarmission/


text:
af Dina Bech | feb 24, 2017 | Vloggar Watch this video on YouTube Í hesum seinna videoinum fari eg, Dina, at sminka AM (Annu Mariu), við bind fyri eyguni. Hettar er seinni parturin av tveimum videoum, har vit sminka hvørjari aðrari við bind fyri eyguni. Fyrri partur: Trýst...
af Dina Bech | feb 23, 2017 | BLOGG Bloggur eftir Dinu Jensdóttir Bech. Eina náttina hevði eg ein dreym. Eg droymdi eg var ung og frísk, og var akkurát byrja aftur í skúla. Eg gekk dagliga í skúla og hevði ein glóð kring mítt andlit. Eg var úthvíld eftir summarferiuna og sólbrenda húðin gav...
af Dina Bech | jan 26, 2017 | BLOGG Bloggur eftir Dinu Jensdóttir Bech. Ongantíð áður hevur verið tosað so nógv um ‘at síggja gott út’ sum júst nú. Fólk tuska til venjingarhallir, venjingar legur og skeiðir. Tey djarvastu renna úti í harðføra veðrinum. Tey kempa við fullpower á...


text:
Skráseting og fráboðan av granskingardátum
Tjóðskjalasavnið tekur ímóti dátum frá bæði privatum og almennum granskingarverkætlanum.
Granskarar skulu boða Tjóðskjalasavninum frá verkætlanini, tá ið liðugt er at savna upplýsingarnar inn.
FAIR-meginreglurnar og langtíðarvarðveiting
Ger eina dátuleiðsluætlan (datamanagementplan)
Tað er eitt gott hugskot, tíðliga í verkætlanartíðarskeiðnum, at hugsa um, hvussu tú skalt handfara tínar granskingardátur– helst longu í sambandi við umsókn um fígging.
Ein dátuleiðsluætlan kann hjálpa tær at halda skil á tínum dátum í allari gongdini, og fær teg at umhugsa týdningamiklar spurningar í sambandi við handfaringina.
Mælt verður til, at tú gert tín “dátumanagementplan”, longu áðrenn tú fert í gongd verkætlanina, og síðan at dagføra ætlanina javnan gjøgnum alt verkætlanartíðarskeiðið.
Mælt verður til, at tú gert tín “dátumanagementplan” við hjálp av okkara vegleiðing og oyðublaði
Datamanagementpolitikkur
Tjóðskjalasavnið mælir til, at granskingarstovnar seta upp meginreglur fyri varðveiting av dátutilfari, ið stovnurin savnar inn, orðaðar í einum “dátumanagementpolitikki”.
Ein “dátumanagementpolitikkur” skal hugsa um fleiri ymisk viðurskifti. Les tilmælini til ein “dátumanagementpolitikkur” her.
Granskingardátur frá almennum verkætlanum
Tjóðskjalasavnið skal hava fráboðan um almennar granskingardátur, áðrenn avhending kann fara fram.
Endamálið við fráboðanini er, at Tjóðskjalasavnið kann meta um, hvørt dátur og skjalfesting av dátunum skulu avhendast sum ein skjalasavnsútgáva ella ei.
Granskingardátur frá privatum verkætlanum
Fráboðan um privatar granskingardátur kann eisini sendast Tjóðskjalasavninum, um ynski er um, at hesar verða varðveittar á Tjóðskjalasavninum.
Tjóðskjalasavnið ger síðani eina meting um, hvørt dáturnar kunnu avhendast sum ein skjalasavnsútgáva ella ei.
Fyrimunirnir av at avhenda dátur frá gransking eru, at:
- - Dáturnar verða tryggjaðar móti tøkniligari elli
- - Freistirnar um striking av persónsupplýsingum, sbrt. persónsupplýsingarlógini, verða hildnar
- - Trygd fæst fyri, at dátur kunnu brúkast aftur í framhaldandi viðgerð ella í nýggjari gransking
- Samband:
- Um ivamál ella spurningar eru, ber til at seta seg í samband við Tjóðskjalasavnið fyri at leita sær hjálp og vegleiðing:
- Tjóðskjalasavnið
- Tel: +298 340 540
- skjalasavn@skjalasavn.fo
- Mánadag - fríggjadag, kl. 10.00 - 15.00.


text:
Í Eysturkommunu eru tey nú farin at seta upp benkur við útsýni yvir bygdaløg og firðir. Tveir nýggir benkur eru soleiðis settir upp á Brekkum í Leirvík við frálíkum útsýni yvir allan fjørðin.
- Líknandi benkur eru eisini settir upp á Leirvíksvegnum, á innangarðsvegnum í Norðragøtu og úti við rættina í Syðrugøtu.
Í Eysturkommunu siga tey, at ætlanin er at seta fleiri líknandi benkur upp í øllum bygdunum í kommununi.
Tað er Árni Jacobsen, sum eigur viðheftu myndir, og á heimasíðuni hjá Eysturkommunu eru fleiri myndir, sum hann hevur tikið.
##med2##


text:
Klokkan 19.00 verður fyrsta bríksl í fyrsta dystinum í triðja umfari í Betrideildini.
Víkingur hevur í kvøld vitjan av grannunum í NSÍ.
Merkisvert er tað, at NSÍ miðverjin Jóhan Troest Davidsen ikki er á listanum íkvøld. Hann er ikki millum teir fyrstu ellivu, og hann er heldur ikki á beinkinum.
Í fjør var Oddur Á. Højgaard sera drúgvur í NSÍ miðverjuni. Higartil í ár hevur hann ikki spælt, tí hann hevur verið darvaður av skaða.
Í kvøld er Oddur Á. Højgaard fyri fyrstu ferð í NSÍ miðverjuni, har hann er makkari hjá Jákupi Jakobsen og Rógva Egilstoft Nielsen.
Jann Martin Mortensen, sum higarti hevur verið so mikið skaðadarvaður, at hann ikki hevur verið á NSÍ listanum, er í kvøld millum teir á NSÍ beinkinum.
Hjá Víkingi er tað merkisvert, at Andreas Lava Olsen er millum teir, sum eru á beinkinum.
Víkingur – NSÍ kl. 19.00
Dómari: Alex Troleis
Víkingur: Elias Rasmussen – Ari Olsen, Atli Gregersen, Vukasin Tomic, Elias Lervig – Bogi Reinert Petersen, Gunnar Vatnhamar – Lukasz Cieslewicz, Sølvi Vatnhamar, Jákup Johansen – Finnur Justinussen
Á beinkinum: Sonni Højgaard, Andreas Lava Olsen, Bergur Gregersen, Hans Jákup Lervig, Ingi Jonhardsson, Arnbjørn Svensson, Noah Mneney
Venjari: Eyðun Klakstein
NSÍ: Tórður Thomsen – Jákup Jakobsen, Oddur Á. Højgaard, Rógvi Egilstoft Nielsen – Bárður J. Hansen, Aron Knudsen, Betuel Hansen, Mórits Heini Mortensen, Jann S. Benjaminsen – Petur Knudsen, Klæmint A. Olsen
Á beinkinum: Karstin Hansen, Harald R. Højgaard, Búi Egilsson, Jann Martin Mortensen, Pætur Hentze, Salmundur Bech, Pætur T. Skipanes
Venjari: Glenn Ståhl


text:
Hey, hjartaliga vælkomin til Vakurleiki.fo, tað er Dina Bech, sum situr her. Fyri tykkum sum eru nýggir hyggjarar, so kann eg fortelja, at eg geri video um ymisk evnið. Øll evnini verða viðgjørd út frá, hvat Bíblian sigur um tey.
Eg veit, at nøkur av tykkum kenna seg sera rakt av mongum sannleikum í videounum. Og tað er einki galið við tí. Eg kann bara troysta tykkum við at siga, at eg føli meg sera rakta, serliga tá eg fyrireiki meg til hesi video. Videoini eru um mong torfør evnir. Og tað, at vit kenna okkum rakt, vísir okkum á, at vit hava tørv á Gudi. Vit hava tørv á Honum, sum okkara Frelsara frá okkara syndum. Og vit hava tørv á Honum sum okkara Harra og Leiðara gjøgnum lívið, so Hann kann leiða okkum hvønn dag. Eg havi eg tørv á Gudi hvønn tann einasta dag. Tá eg lesi Guds orð, so kenni meg rakta, tí Gud tosar við meg. Og tá eg kenni meg rakta, so veit eg, at eg havi brúk fyri náði, kærleika, styrki og vegleiðing frá Gudi.
Videoini, sum eg nú havi gjørt eru um ymisk torfør evnir, sum kyn o.a. Og tey eru ætlað trúgvandi, sum ynskja fylgja Jesusi eftir. Men øll eru sjálvandi hjartaliga vælkomin at hyggja, við einum opnum hjarta.
Síðstu tvær vikurnar hevur evnið verið kyn. Fyri nøkrum vikum síðani fekk eg ein spurning um samkynd, sum eg las upp í parti 2. Sum eg setti meg inn í hetta evnið, lærdi eg, at vit liva í einum samfelag og eini tíð, sum hevur vent kynum, kenslum og kærleika fullkomiliga á høvdið. Tann læran ella hugsanin, sum roynir at bróta niður eyðkennini millum kynini, er eisini við til at bróta niður myndina av bíbilska hjúnabandinum. Tað er tí, at definitónin av hjúnabandinum er so týdningarmikil fyri okkum, sum eru sonn trúgvandi í Føroyum. Tí byrjaði eg við at gera partar, sum greiða frá, hvat Bíblian sigur grundleggjandi um kyn og kenslur.
Vit lærdu, at vit einans hava tvey kyn. Bæði Bíblian og biologiin vísir og prógvar hetta. Hyggja vit, at skaparnarverkinum, so verður alt livandi skilt sundur í kallverur og kvennverur, enntá fiskar og plantur. Vit tosaðu eisini um, at stereo-typur, tíni áhugamál, yndis litir, klæðir og kenslur ikki ávirka títt kyn. Kyn, er tað tú ert føddur við, og ikki nakað tú sleppur at velja ella kanst broyta. Kyn er ein partur av at verða eitt menniskja. Líka sum, at hava bein og armar, er ein partur av at verða menniskja, so hava vit kynslimir og DNA, sum er ein partur av at vera menniskja. Men kynsligu limirnir og DNA eru ymisk millum bæði kynini, og orsøkin og endamálið er m.a. so vit kunnu nørast og vaksa í talið (1.Mós.1,29). Hjúnabandið er nevniliga millum ymisku kynini. Og um tað ikki eru kynsligir munur, so er ikki talan um eitt hjúnaband.
Eg segði síðst, at um Gud vil, so fóru vit at viðgera evnið um samkynd. Meira eg havi lisið um evnið, so havi eg sæð, at tað er rættast at tosa um evnið út frá hjúnabandinum. Tí fari eg fyrst hava hava ein part um kærleika, síðani um hjúnaband. Og seinni um ymiskt, ið ikki ímyndar hjúnabandið sum Bíblian tosar um. Her ímillum at dríva hor, at liva sum samkynd osv. Sannleikin er, at tá Paulus tosar um hesi evnið, so tosar hann um tað í ljósinum av hjúnabandinum. Tá Jesus verður spurdur um skyldsmissu, so tosar Hann fyrst um hjúnabandið. Tí fara vit eisini at gera júst tað.
Vit fara at grava djúpt niður at finna dýrgripir í Bíbliuni. So fá tær ein heitan te-munn aftur við, set teg væl til rættis, og so byrja vit spennandi ferðina, har vit fara at lesa um, hvat Bíblian sigur, at kærleiki og romantikkur er.
.
Hvat er kærleiki?
Hvat er kærleiki?, er ein av teimum spurningunum, sum eru mest spurdir í øllum heiminum til allar tíðir. Til at svara hesum spurningi, fara vit at hyggja í Bíbliuna!
.
Hví tráa vit eftir samfelag og kærleika?
Kærleiki og samfelag (ella felagsskapur) ganga hond í hond. Í samfelag við onnur, fáa vit og geva umsorgan og kærleika. Longu í fyrstu Mósebók kapitul 1 og 2, síggja vit, at Gud skapti menniskjað við einum tørvi á samfelag. Hetta er ein undurfull mynd av Gudi. Vit hava øll tørv á samfelag við Gud. Síðani hava vit tørv á samfelag við onnur menniskju gjøgnum maka, familju ella vinir. Gud er nevniliga ein Gud, sum livir í samfelag. Gud segði: “Latið okkum”. Gud er jú Faðirin, Sonurin og Heilagi Andin. Tríggir, men ein. Tá Gud skapti Ádam, so hevði Ádam samfelag við Gud. Ádam gekk við Gudi í urtagarðinum Eden (1.Mós.2,19). Hóast Ádam hevði ótreytað samfelag við Gud og ótreytaða kærleika Guds, so segði Gud (1.Mós.2,18).
Vit lesa einki um, at Ádam kendi seg einsaman ella gramdi seg um tað. Men Gud gav Ádami, tað, sum honum tørvaði eftir ætlan og vísdómi Sínum. Gud skapti Ádami eina felagaða, Evu, tí Gud sá, at Ádam var einsligur og hevði tørv á samfelag. Serliga samfelagið millum Ádam og Evu, kallaði Gud hjúnabandið, tí tey vóru eini hjún. Hjún er ein maður og kvinna, sum eru gift.
Tørvurin á samfelag, er ein undurfull mynd av Gudi. Ikki øll eru og verða gift, men vit hava øll tørv á samfelag gjøgnum ein hjúnafelaga, familju ella vinir.
Legg til merkis, Gud skapti mann og kvinnu. Og Gud skapti hjúnabandið. Samfelag, kærleiki, romantikkur, hjúnabandið og kynslívið var Guds hugskot. Tað var Guds hugflog og skapandi evnir, sum upphugsaði og skapti alt hetta. Menniskju kring allan heimin tráa eftir og njóta knýta vinarbond, njóta familjubond og hjúnabond. Kærleiki og samfelag er ikki nakað, sum er hent í einari menningartilgongd. Tað var stoypt inn í DNA menniskjans frá byrjan av.
Í 1.Mósebók læra vit, at menniskjan hevur upphugsað og skapt nógv gjøgnum tíðina. Vísund, teknologi, list, arkitektur og mangt annað, men ikki hjúnabandið og tað, sum til hoyrir. Gud skapti okkum við tørvi á samfelag og Gud skapti samfelag, kærleika og hjúnabandið. Gud, sum skapti hetta veit, hvussu tað eigur at síggja út.
.
Hvør kann læra okkum kærleiks-frøði ella um kærleika og samfelag?
Í byrjanini í Bíbliuni, so læra vit tveir sannleikar. Fyrst so læra vit, at kærleikin er vakur. Gud skapti nakað framúrskarandi. Samtíðis læra vit, at okkurt er galið. Vit læra, at kærleikin frá skaparaverkinum enn er sjónligur, men at hann er vorðin avskeplaður og spiltur. Í Eden sá ormurin, Satan, hendan reina kærleikan millum mann og kvinnu, og av øvundsjúku vildi hann spilla og oyðileggja hann. Tað gjørdi hann við eini lygn. Lygnin, sum Satan segði Evu var, at Gud ikki elskaði hana, og vildi henni ikki tað besta. Tey trúðu hesi lygnini. Tað er lætt at hugsa sær, at tey tóku eina dára avgerð, men sannleikin er, at vit eru ikki ørvísi. Satan sigur okkum somu lygn í dag: “Gud elskar teg ikki. Hann vil tær ikki tað besta. Hansara vegur, er ikki hin besti. Tú veitst betur enn Gud.” Trúgva vit hesari lygnin? ella lurta vit eftir Gudi, skaparanum, ið einans er góður og vil okkum tað besta?
Fyri at læra sannleikar Guds og ráð Guds fyri samfelag, kærleika, hjúnabandið og forlovilsi, so mugu vit fylgja Jesusi eftir. Vit mugu lurta eftir Gudi gjøgnum Bíbliuna. Jesus, sum livdi eitt lív sum ógiftur, single, er besta fyridømi uppá sannan kærleika. Jesus lærir okkum alt, ið neyðugt er at vita um samfelag, kærleika og hjúnaband. So hvør kann læra okkum kærleiks-frøði? Svarið er Bíblian.
Hvat er kærleiki?
Kærleiki verður nýttur sum ein óruddulig skuffa, har sum vit leggja orð í, tí vit hava onga aðra staðni at leggja tey. Vit siga “eg elski Gud”, “eg elski kips”, “eg elski lovsong”. Síggja tit trupulleikan? Hvat við orðinum at hava onkran kæran ella dáma okkurt?
Vit nýta orðið at elska í eini breidd, at ivasamt er, um vit veruliga skilja týdningin av orðinum kærleiki og at elska longur. Mong av okkum halda, at tað mótsatta av kærleika er hatur. Men hetta er heldur ikki so, tað mótsatta av kærleika er líkasæla. Og tað er ein tunnur tráður millum toleransu/tolsemi og líkasælu.
Fyri mong av okkum, so halda, vit at kærleiki er at verða eldhugaður í onkrum. Vit samla allar tær góðu, eymu kenslurnar og kalla tær “at elska og kærleiki”. Vit elska at ganga túrar, vit elska pizza og vit elska ein tónleika bólk. Og tá vit venda okkum móti menniskjum, so meina vit ofta tað sama. Vit føla eina djúpa, eyma kenslu fyri teimum, tí tey fáa okkum at føla okkum glað, djørv, týdningarmikil og virðismikil.
Menniskju definera kærleika, sum eina ófiltreraða kenslu. Tey siga, at tín leiklutur í kærleika er passivur, tvs. tú gert einki. Tað er nakað, sum hendir tær. Tað enska orðið sigur “fall in love” og “fall out of love.” Á føroyskum er tað at detta í kærleika og at detta úr kærleika. Tað er sum at detta um ein stein, bara av tilvild.
Tað er stuttligt at verða forelskaður, tí tað kitlar í búkinum. Men hvat tá forelskilsi kenslurnar fella burtur og hvørva, og onkur annar fær teg at føla enn meira virðismiklan? Tá hava vit ein trupulleika við hesari lýsingini av orðinum fyri kærleika.
Jesus sigur, at hjúnabandið er fyri lívið. Jesus sigur: “Tað, sum tí Gud hevur bundið saman, má menniskja ikki skilja sundur.” (Mark.10,9). Sum ein sannur trúgvandi, so taki eg undir við Jesusi. Við Jesusi, so mugu vit endur-lýsa orðið Kærleiki og at elska.
Ein maður Jóhannes, eisini kallaður lærusveinurin, sum Jesus elskaði, sum ger hann til ein serfrøðing fyri kærleika, skrivaði hetta: (1.Jóh.9,10). Tvs. Kærleiki er = Jesus á krossinum. Um tú vilt skilja, hvussu kærleiki sær út og hvønn atburð hann hevur. So skalt tú Ikki hyggja í orðabókina, men hyggja at Jesusi, sum gav Sítt lív fyri heimin.
Halda tit hatta ljóðar, sum ein djúp, eym kensla?
Tað er einki galið við kærleikskenlsum ella forelskilsi. 1.Mósebók kap 2 og hásongirnir lovprísa hesum romantiska kærleikanum. Gud skapti okkum við kenslum. Romantiskar kenslur eru ein gáva frá Gudi. Kærleiki kann vera ein kensla, men kærleiki er so nógv meira enn bara ein kensla. Jóhannes brúkar bæði orðið kærleiki/at elska sum eitt navnorð og eitt sagnorð. Tá tað kemur til kensluna, forelskilsi, so eru vit passiv. Men í kærleiks gerðini, at elska, so eru vit virkin. Sagnorðið, at elska merkir, at geva seg sjálvan, júst sum Jesus gav Seg Sjálvan á krossinum. Jesusar deyði á Golgata var ultimativa kærleiksgerðin (Jóh.3,16). Paulus skrivar (Róm.8,32). Paulus skrivaði, at Jesus var fyrimyndin fyri, hvussu menn skuldu elska kvinnur sínar (Ef.5,25). Hesin sjálvuppofrandi kærleikin er nakað, sum vit øll kunnu læra av. Menn og kvinnur, hjún og ógift.
Jesus er fyrimyndin fyri kærleika. Tað er í Honum og við Honum at vit koma at skilja, hvat kærleiki og at elska er.
Í Jóhannes evangeliinum lesa vit m.a. tá Jesus vaskaði føturnar hjá lærusveinunum. Gøturnar vóru skitnar, runugtar og fyltar við lorti frá djórum. Fólk gingu runt í sandalum, og á kvøldi vóru føturnar… ja… adstyggiligar. Tit kunnu ímynda tykkum, hvussu tær sóu út. Tá fólk komu inn í hús, so vaskaðu trælirnir ella tænarar teimum um føturnar. Men Jesus Skaparin, Gud, sum skapti menniskja úr dusti (Sálm.103,14), fór niður á knæ at vaska skittin millum tærnar á Jóhannesi og hinum lærusveinunum. At enda spyr Jesus teir, um teir hava skilt, hví Hann gjørdi hetta (Jóh.13,13-15). Jesusar lív er fullkomna dømið uppá sannan kærleika og at elska. So einfalt at skilja, men so torført at liva. Fyri Jesusi er kærleiki at tæna. Tað er at vaska skittin millum tærnar hjá øðrum. Tað er eitt val. Tað er at velja av fríum velja at tæna tí persóninum, sum minst hevur uppiborðið tað.
Tað er als ikki lætt at gera. Og tað er júst tí, at Gud hevur givið okkum tað sum eitt boð Í Bíbliuni. Jesus vísir á GT og sigur: (Luk.10,27; Jóh.13,34).
Sannleikin er, at ein kann ikki krevja kenslur við boðum, men ein kann krevja gerðir við boðum. Gud gevur okkum ikki boð um at hava djúpar, eymar kenslur fyri okkara grannum. Men Hann biðjur teg elska tín granna. Hetta er ein Jesus-kærleiki. Eitt val at tæna einum øðrum fyri Jesusar skuld.
Hyggja vit eftir kærleika í síni kjarn, so er tað ein sjálvuppofrandi kærleiki. Ein kærleiki sum gevur seg sjálvan.
Lesa vit 1.Kor.13, so síggja vit henda kærleika, sum gevur Seg Sjálvan. Jesus livdi hendan kærleikan fullkomiliga, okkum til fyrimynd. (1.Kor.13:1-8, 13)
Bíblian er skriva upprunaliga á tveimum málum GT á Hebraiskum og NT á girskum. Tí fáa vit ikki bara eitt orð fyri kærleika og at elska á upprunamálinum. Á hebraiskum (í GT) hava vit 3 orð fyri kærleika/at elska: Ahava, rayah og dot. Á griskum (í NT) hava vit 4 orð: Agápe, phileo, eros og storge.
Tey Hebraisku orðini fyri kærleika (GT)
Ahava er nevnt fleiri ferðir í Bíbliuni. Ahava er m.a. kærleikin, ið eigur at binda eini hjún saman. Og ahava er treytaleysi kærleikin eitt foreldur hevur til sítt barn. Ahava er kærleikin Gud hevur fyri menniskjum, og ynskir aftur frá teimum. Ahava er nevnt í 5.Mós.6,5.:
legði HARRIN kærleik Sín á tykkum, so Hann valdi tykkum út;… tí HARRIN elskaði (ahava) tykkum (5.Mós.7,7-8)
Jeremias sigur, at Guds ahava er ævigur (Jer.31,3). Hann hevur ongan enda, tí hann hevur onga byrjan. Kærleiki Guds, ahava, bara er… Ahava er ein gerð og eitt val (5.Mós.4,37). Sum Guds fólk, so verður ísrael kallað til at svara Guds ahava aftur við at vísa ahava í gerð. (5.Mós.6,5; 5.Mós.10,12). Allar hesar gerðirnar (ótti, ganga, tæna, halda) eru bundnar at kærleika. Gera vit ikki hetta, so elska vit ikki Gud. Vit siga bert at vit gera. Í Gamla Testamenti vísti Ísrael sín kærleika til Gud við, hvussu tey fóru við menniskjum kring seg. Tað er tí, Gud sigur (3.Mós.19,18)
Ahava vísir, at allur kærleikur hevur sínar røtur í, at Gud elskar okkum. 1.Jóh.4:19. Gud hevur ahava fyri okkum, tí eiga vit at hava ahava fyri øðrum. Ahava er ein vitnisburður um Gud (Jóh,13,35)
The bible project, hava gjørt eitt video um Ahava kærleika. Link niðri undir í videonum (https://www.youtube.com/watch?v=HV_LUs2lnIQ).
Afturat hava ahava, so hava vit rayah og dot á hebraiskum.
Rayah: At rayah onkran, merkir at elska ein vin. Rayah kann umsetast sum vinur, fylgisveinur ella besti vinur. (Hásong.4,7)
Dot: Dot eru tær romantisku, djúpu, eymu kenslurnar í einum hjúnabandi. Tað er tann holdligi kærleikin millum mann og konu (Hásong.1:2).
Mong menniskju koma saman í eitt forhold, tí tey halda at dot, at kynslívið, eru nóg mikið, men so er ikki. Afturat rayah og dot í einum hjúnabandið, so mugu vit hava ahava. Hetta er tann kærleikin, ið ger at eitt hjúnaband heldur til deyðin tey skilir.
Ahava: Ahava verður nevndur í (Hásong.7,6-8). Hesin kærleikin kann ikki steðgast og ikki sløkkjast. Yrkingin her vísir á, at ahava er sterkast. Kenslur, hvussu sterkar tær so eru, so eru veikar afturímóti ahava. Kenslur koma og fara, men ahava stendur fast. Ahava heldur gjøgnum allar tíðir og megnar allar forðingar. Ahava er kærleikin frá hjartanum og kærleikin frá viljanum. Martin Joensen yrkir: “Viljin er sterkasta svørið, býtur á harðasta stál.”
Omma mín og abbi mín hava verið gift í 62 ár. Hóast tey eru sjúk og veik, og hava mangan ligið á deyðastrá, so er teirra størsta ynski og størsti longsul bara at verða saman. Hetta er ahava. Og tað mest fantasiska er, at tey elska hvønn annan meira og eru meiri forelskaði nú, enn nakrantíð áður. Ahava er tað, sum megnar at bera eitt forhold og hjúnaband longri enn tær djúpu, eymu kenslurnar. Ahava ber hjúnabandið gjøgnum alt lívið, gjøgnum fjøll og dalar, familju, arbeið og arbeiðsloysi. Gjøgnum sorg, pínu, gleði og heilsu, lív og deyða. Jesus elskaði menniskjuna við einum sjálvuppofrandi kærleika, við ahava. Hann gekk vegin til krossin “via dolorosa”. Fyri at koma til páskir, sum vit øll gleðast um, so mátti Jesus ganga gjøgnum vegin út til krossin.
Eingin kann byggja eitt hjúnaband á bara djúpar, eymar kenslur, tær eru óálítandi. Rayah og dot eru heldur ikki nóg mikið í sjálvum sær, vit hava tørv á meira. Líka mikið, hvussu vakur og væl fyri ein so er, so følnar kroppurin við árunum. Ein verður gamal, fær rukkur og viknar. Vit hava tørv á meira enn rayah og dot. Vit hava tørv á ahava, tí treystaleysa kærleikanum.
Tey grisku orðini fyri kærleika (NT)
Tey grisku líkjast nógv hebraisku orðunum. Vit hava Agápe, philia, storge og eros.
Agápe: er mest nýtta orðið fyri kærleika í NT. Hetta er treytaleysur kærleiki. Hesin treytaleysi kærleikin, merkir kærleiki, ella at elska uttan treytir. Tað er tí, at agápe-kærleiki ikki er bundin at honum, sum verður elskaður. Agápe er sum ein kelda. Ágápe rennur út úr Guds nátúru, tí Gud ER kærleiki. Agápe gleðist í at geva til onnur, sum ein kelda. Hesin kærleikin heldur á at elska, hóast tann, ið verður elskaður er óreinur, óelskandi og óverdur. Tað er ein treytaleysur, sjálvuppofrandi kærleiki. Agápe ynskir bara gott fyri onnur, og livir fyri at tæna øðrum. Agápe er ein 1.Korint 13 kærleiki. Tvs. tað er einki, sum ger, at Gud elskar teg meira ella minni. Gud elskar teg við einum fullkomnum kærleika. Hann livdi eitt lív fyri teg tænti tær og gav Sítt lív upp fyri teg. Agápe gevur og krevur einki afturfyri. Agápe er Guds kærleiki til okkara hóast okkara syndir. Agápe er, at Jesus tók heimsins synd á seg og gevur tí æviga náði, sum sigur ja-takk. Agápe kærleiki verður m.a. nevndur í:
Phileo: er kensluligur kærleiki millum vinir. Vit hava phileo, tvs. vit eru góð við okkara vinir, vit hava vinir kærar, vit dáma teir osv. Vit kunnu agápe okkara fíggindar, men vit kunnu ikki phileo okkara fíggindar. Vit kunnu ikki verða kensluliga bundin til at elska okkara fíggindar. Og tað er ikki tað Gud biðjur okkum gera. Gud biðjur okkum agape okkara fíggindar.
Phileo er sterkur kærleiki millum vinir, men undir stórum pressi kann phileo slitna. Vit lesa m.a. at Pætur sveik vin sín Jesus og avnoktaði Hann (Luk.22).
Í Jóh. 21:15-17 verður Philia sett upp ímóti Agápe. Matt. 6:5, 10:37, 23:6, 26:48; Mark. 14:44; Luk. 20:46, 22:47; Jóh. 5:20, 11:3, 36, 12:25, 15:19, 16:27, 20:2, 21:15, 21:16-17; 1 Kor. 16:22; Titus. 3:15; Op. 3:19, 22:15 (Titus. 2:4 philandros and philoteknos)
Fyri tey, ið eru gift, so er hjúnafelagin teirra tættasti vinur. Men eitt hjúnaband eigur ikki einans at verða bygt á phileo. Agápe og storge (ella ahava) eru neyðug fyri, at hjúnaband skal halda til deyðin tey skilir)
Fyri nakrar eftirfylgjarar Jesusar, er singleness, at verða ógiftur, ein undurfull gáva. Bíblian sigur frá mongum søgum um menn og kvinnur, sum ikki giftust og ikki fingu børn, men funnu lívgandi vinabond. Her m.a. Paulus.
Ein góð fyrimynd fyri eitt gott vinaband og sannan vina- ella bróðurkærleika, er vinabandið millum Dávid og Jónatan (1.Sám.18:1, 3-4). Vinaband teirra var so sterkt, at hjarta teirra var bundið saman og teir elskaðu hvønn annan sum seg sjálvan. Hetta er tað vit av sonnum kalla hjartavinir. Kanst tú hava ein slíkan hjarta vin? Ja! Og slíkt vinabond er ein undurfull gáva at fáa frá Gudi. Eg eri ógift, og tað er ein sonn signing, at kunna eiga sterk og lívgandi vinabond. Vinir, sum biðja fyri mær og eggja meg til at tæna Jesusi betur og vera eitt ljós fyri Hann. Tí er tað so umráðandi at hava trúgvandi vinir, phileo. Ikki so vit kunnu goyma okkum í eini kliku. Men so vit kunnu uppmuntra hvønn annan, biðja og lesa saman, so vit kunnu fara út og tæna Jesusi betur.
.
Storge: verður nevnur í bíbliuni í samansettum orðum. Storge er familju kærleiki. Hesin kærleikin springur úr menniskjans egnu náttúru. Tað er ein náttúrlig kensla ella ábyrgd, sum menniskju kenna fyri sínari familju. Gud skapti hetta. Storge ein stillur kærleiki, eitt álit, har vit hvíla. Orsøkin, at vit kunnu hvíla heima, kenna frið og “hvíla í okkum sjálvum” er av storge, familju kærleika. Tá tað er ófriður í heiminum, so er tí hesin Storge, familju kærleikin manglar.
Eros: Eros er ikki nevndur í Nýggja Testamenti. Hetta er holdligur kærleiki millum mann og konu. Hesin kærleikin er ógvuliga sterk kensla. Hetta er ein sigrandi, vasksandi kensla, sum festir seg í høvdinum. Hóast eros er vendur móti einum øðrum, so hevur seg sjálvan í huga. Eros er grundaður á, at onkur annar nøktar tínar tørvir eina stund. Um tørvurin ikki verður nøktaður, so heldur eros at orsøkin fyri “at elska” er burtur. Úrslitið verður “eg elski teg ikki longur.” Mong hjúnabond verða bygd á Eros, tað er nevniliga tí, vit hava hjúnarskilna. Eros leitar eftir, hvat hann kann fáa. Eros hevur sítt egna fyri eyga og er egoistiskur. Gevur eros, so gevur hann fyri at fáa. Fær eros ikki tað hann vil, so verður hann bittur og firtin. Eros er ein avmarkaður kærleiki. Tað er ikki ein agápe ella ahava kærleiki. Eros heldur ikki tá á stendur.
https://www.mcleanbible.org/sites/default/files/Multiply-Resources/Chap3/GreekWordsforLoveWS_Chapter3.pdf
Tey grisku orðini fyri kærleika:
Tá vit læra hesi ymisku orðini í Bíbliuni fyri kærleika, so verða vit betur før fyri at skilja kærleika og vísa kærleika. Vit skilja, at kærleiki ikki bara er kenslur, men eitt val.
Vit skilja harafturat, at Gud elskar okkum við einum treytaleysum kærleika, og Hann ynskir, at vit skulu vísa henda kærleika til okkara næsta sum vitnisburð um Hann. Av tí, at agápe er eitt val og ein sjálvuppoffrandi kærleiki, og ikki ein kensla, so kunnu vit agape/elska okkara fíggindar.
Síðani skilja vit eisini, at vit kunnu hava serligan kærleika fyri einum vini. Vit kunnu vera kensluliga bundin at einum góðum hjartavini, sum Dávid og Jónatan. Gud skapti hetta, og hetta er ein sonn signing.
At enda, so hava vit ein serligan gudskaptan kærleikan millum hjún, ið eigur at verða ein samanrenning av ahava, rayah og dot. Er einki ahava í einum hjúnabandið, so er bara ein spurningur um tíð til tað slitnar. Tí er tað so umráðandi at byggja eitt hjúnaband á ahava kærleika, treytaleysan kærleika, og ikki einans kenslur. Ahava er kærleiki frá hjartanum og kærleiki frá viljanum.
Hetta var evnið í dag. Eg skal viðmæla nakrar bøkur, sum viðgera evnini hjúnaband, forlovilsi o.a.. Tað eru Loveology (sum eisini er ein video seria á Youtube, https://www.youtube.com/watch?v=hW1TAyCbxMo&t=8s), Ætlan Guds við hjúnabandinum, Andaligi vøkstur hins trúgvandi 10-11, Saman við tær 2 frá 2011 kap.7 (eitt Zarepta heftið) og Is God anti-gay.
Eg takki fyri at tit hugdu við. Um tit dámdu videoið so eru tit vælkomin at like’a og deila tað við vinir, familju ella hjúnafelagan. Vit síggjast aftur næstuferð. Tá fara vit at tosa um hjúnabandið.


text:
Týskvøldið 8. oktober kl. 19.30 – 21.30 verður hugnaløta á Klaksvíkar Bókasavnið fyri kvinnur, sum hava ella hava havt krabbamein
Týskvøldið 8. oktober kl. 19.30 – 21.30 verður hugnaløta á Klaksvíkar Bókasavnið fyri kvinnur, sum hava ella hava havt krabbamein
Maiken Steinberg kemur at gera ein bindiprøva og allar eru vælkomnar at taka stokkarnar við. Eisini fer Sigrun Heldarskað at siga eitt sindur um evni ”tá sjúkan rakar”, Sigrun er útbúgvin MPF psykoterapeutur og sjúkrarøktarfrøðingur.
Allar kvinnur sum hava ella hava havt krabbamein eru vælkomnar, so tak mammu, systur ella vinkonuna við og kom og hugna tær á Klaksvíkar Bókasavnið týskvøldið 8. oktober kl. 19.30
Bót til bata


text:
Mývatn
Mývatn er 4. størsta vatn í Íslandi. Tað liggur á norðurlandinum í 300 metra hædd. Vatnið er 37 km2 til støddar, og er 4 metrar djúpt í tí djúpasta.
Navnið Mývatn hevur tað fingið, tí har eru so nógvir og stórir mýggjabitar um summarið. Av tí at vatnið er so grunt, eru góðar liviumstøður hjá bæði fugli, fiski og plantum. Og fyri at umhvørvið ikki skal oyðileggjast av fólki, er vakt á økinum altíð.
Fuglar í túsundatali og av øllum sløgum hava Mývatn økið sum búpláss. Í vatninum eru eisini nógv síl, og ein á, sum rennur úr Mývatni, Laksá, er ein tann besta laksaáin í Íslandi. Nógv ferðafólk, bæði íslendingar og útlendingar, vitja Mývatn, sum er eitt sera kent og vakurt útferðarpláss í Íslandi.
Mývatn liggur á eldgosøkinum, har markið gongur millum tveir av heimsins størstu jarðarflakum, Evrasiuflakan og tann norðuramerikanska flakan. Seinast goysti her í nítjanhundraðsjeytifimm í samfull níggju ár á einum ellivu kilometra longum teini. Har til ber at síggja avleiðingar av eldgosum tey seinastu tvey hundraðtúsund árini
Myndir[rætta | rætta wikitekst]
Ávísingar úteftir[rætta | rætta wikitekst]
Coordinates: 65°36′00″N 17°00′00″W / 65.60000°N 17.00000°W


text:
Svans á listasavninum
Bókaklubbin
- Síður: 144
- Útgávuár: 2019
- Upprunamál: danskt
- Innbinding: heft
- Rithøvundur: Gunvor Reynberg
- Myndir: Niels Roland
- Týðari: Elsa Birgitta P. Petersen
Tá ið listasavnið í Svipstrup skrivar út eina listakapping, verða tey í 3. A øgiliga spent, tí ímynda tær, at teirra flokkur vann? Men Foxy og Mikkjal varnast, at onkur snýtir, og at kanska sjálvur borgarstjórin er uppií. Tí leggja tey eina snilda ætlan um at bróta inn á savnið. Tað kann sjálvandi bara ganga galið – og tað ger tað í ólukkumáta …
"Nú var tað kvirt inni í kamarinum. Foxy skumpaði skelvandi hurðina upp, klár at langa steikipannuna í skallan á innbrotstjóvinum. Nú kom hatta ræðuliga ljóðið aftur, og hon hvakk við. So bar hon eyga við ta reyðu lampuna á pinkubarnalurtinum og læt pannuna falla niður."
Hetta er triðja bókin um tey í 3. A. Les eisini Tey leita eftir Benny og Frikadellukríggið


text:
Avhending av Skúlanum við Streymin
Mánadagin 14. september 2020, varð nýggi Skúlin við Streymin handaður Sunda kommunu.
Talan er um størsta bygging nakrantíð í Sunda kommunu.
Skúlin og nýggja ítróttarhøllin eru tilsamans 3.200 fermetrar til støddar. Samanvið verandi byningum er nú rúm fyri øllum næmingum í kommununi.
Í nýggja skúlanum eru felagshølið, kantina, bókasavn, lærarastovur og 6 skúlastovur. Ítróttarhøllin, sum er nakað seinkað orsaka corona, verður handað kommununi innan ein mánaða.
Nú verður farið undir at flyta innbúgv inn og seta listina upp. Eftir ætlan verður skúlin tikin í nýtslu miðskeiðis í oktober mánaða í ár.
Kommunan fegnast um, at kunna taka ímóti hesum megnar byggiavrikið sum sp/f Joen Petur Vang, byggimeistari hevur bygt.
Samlaða verkætlanin liggur um 110 milliónir krónur.


text:
200 ár eru liðin, síðani V. U. Hammershaimb, próstur og málfaðir, var borin í heim. Føðingardagurin verður hátíðarhildin við einum tiltaki á Nesi leygardagin 23. mars. Samstundis fara fyrireikararnir at avdúka eina verkætlan, sum hevur til endamáls at endurskapa táverandi fjósið við Gamla Prestagarðin sum ein nútíðar savnsbygning.
Prestasetrið á Nesi er sera søguríkt og var í øldir ein miðdepil, eitt savningarstað, bæði andaliga, handaliga, mentanarliga, sosialt og politiskt. Í Føroya kirkju- og prestasøgu man lítil ivi vera um, at Nes er søguríkasta staðið, tá hugsað verður um tíðina eftir trúbótina.
Tá Venceslaus Ulricus Hammershaimb í 1862 varð innsettur sum prestur á Nesi, gjørdist honum beinanvegin greitt, at táverandi prestagarður var í so vánaligum standi, at neyðugt var at byggja ein nýggjan. Longu árið eftir í 1863 kundi familjan flyta inn í prestagarðin, ið vit nú nevna Gamla Prestagarð, sum Fornminnisavnið í Nes kommunu í dag rekur sum bygdasavn. Tað er Bygdasavnið í Nes kommunu, sum eigur prestagarðin.
Nes var ikki bara kirkju- og mentanardepil við lít. Her var eisini stórt jarðarbrúk, tí 20 merkur í jørð hoyrdu til prestaembætið, umframt náðinsgarðin á Torkilsheyggi og Garðshorn í Oyndarfirði. Fjósið omanfyri sethúsini var stórt, út við 40 alin langt, ið svarar til 25 metrar. Í fjósinum stóðu 20 mjólkineyt, og hoyggjhúsið tók 12 kúfóður.
Í sambandi við 200 ára føðingardagin 25. mars hjá okkara málfaðiri, presti og prósti, V. U. Hammershaimb, verður skipað fyri áhugaverdum føðingardagshaldi á Nesi leygardagn 23. mars. Tiltakið byrjar í Nes kirkju klokkan 16, har Jákup Reinert Hansen, lektari og guðfrøðingur, fer at greiða frá lívinum hjá Hammershaimb sum presti. Síðani fer Ólavur Magnussen, lærari og søgukønur, at greina prestagarðssøguna á Nesi, sum forfedrar hansara vóru ein týðandi partur av. Eisini verður tónleikur framførdur í kirkjuni hendan dagin.
Eftir fyrilestrarnar í Nes kirkju verður farið oman í Gamla Prestagarð, har millum onnur trý langabbabørn hjá V. U. Hammershaimb luttaka. Umframt at koma við eini ættarkvøðu, fara tey at handa savninum forkunnuga gávu.
Síðani Hammershaimb í 1878 flutti til Danmarkar hava níggju sóknarprestar verið á prestagarðinum. Tann síðsti flutti út í 1975. Seinasti prósturin, sum búði á Nesi, var Fríðrikur Petersen ættaður úr Saltnesi.
Ein arbeiðsbókur undir Fornminnisfelagnum í Nes kommunu hevur seinasta árið arbeitt við møguleikanum fyri at endurskapa fjósið og seta tað inn í ein nútíðar karm við teimum hentleikum og møguleikum, sum ein slíkur bygningur eigur at hava í dag. Arbeiðsbólkurin, sum er mannaður av Josefinu Jacobsen, forkvinnu í Fornminnisfelagnum, Jóhannusi Danielsen, borgarstjóra í Nes kommunu, og Kára Mikkelsen, journalisti og samskiftisráðgeva, heitti á J. P. Gregoriussen, arkitekt, um at gera uppskot til nýggja savnsbygningin.
Í sambandi við 200 ára føðingardagin verður uppskotið um at endurskapa fjósið sum savnsbygning almannakunngjørt við eini framløgu í Gamla Prestagarði. Talan er um ein spennandi bygning á stødd við táverandi fjósið, sum verður slakar 400 fermetrar til støddar, við millum annað framsýningarhølum, forhøll, matstovu, verkstaði og skrivstovuhøli hjá Fornminnisfelagnum.
Skráin fyri tiltakið á Nesi leygardagin 23. mars sær soleiðis út:
16.00 Inngangur í Nes Kirkju
16.10
Hammershaimb prestur – Jákup Reinert Hansen
16.40 Tóri Restorff Jacobsen spælir eitt tónleikastykki á cello
16.50 Søgan um prestagarðarnar á Nesi – Ólavur Magnussen
17.30 Kaffi í Gamla Prestagarði
17.45 Ættarkvøða – Jørgen Ulrik Hammershaimb (langabbasonur V.U.H)
18.00 Gávuhandan til savnið – Margrethe Hammershaimb (langabbadóttir V.U.H)
18.10 Framløga um enduskapan av prestagarðsfjósinum sum savnsbygningi
Um nakar ynskir at
vita meira um tiltakið, kann viðkomandi venda sær til ein av stigtakarunum, Kára
Mikkelsen, tpost: kari@punktum.fo, tlf. 280066.


text:
Hesa sf-vikuna hava tey m.a. arbeitt í verkstøðum:
Hesa vikuna arbeiða vit við støddfrøði í huga.
7 ymisk verkstøð eru.
Eitt verkstað er eisini á netinum.
Lærararnir
Í matarhöllini í Nólsoyar skúla ynskja vit, at næmingarnir eru friðaligir eina lötu, við borðið.
Í hesum sambandi velja lærararnir eitt lag, á uml. 3 min., at lurta eftir, meðan næmingarnir eta matpakka.
Mánamorgun er nýtt lag, ið næmingarnir kunnu royna at gita.
Hesi lögini eru higartil í 2020…
Vivaldi:
Harry Potter:
Star Wars:
Við bestu ynskjum um tónleikaríkt skúlaár.
Jákup av Skarði
Vegna veður er ikki ráðiligt, at næmingarnir møta.
Jákup av Skarði
Nú riggar eisini at innskriva til forskúlalíknandi tilboð í Nólsoyar skúla 🙂
Við skúlakvøðu
Jákup av Skarði


text:
Wikipedia:Hendingar/24. februar
Hin 24. februar:
- 1582 - Gregorius XIII pávi ger at skifta frá julianska kalendaranum til gregorianska kalendaran.
- 1986 - Marcos flýggjar úr Filipinunum, og Corazon Aquino verður tikin í eið sum forseti landsins.
- 1991 - Herdeildirnar undir amerikanskari leiðslu fara undir landátakið móti irakiska herinum.
Leiðbeining[rætta wikitekst]
Á hesi síðu skulu helst bert vera tríggjar hendingar, ið verða skrivaðar stutt og í punktformi, danska Wikipedia hevur bert 3 hendingar fyri hvønn dagin, ið sæst á forsíðuni, tann enska hevur fimm hendingar og tann norska hevur uppaftur fleiri hendingar. Tað má bara vera upp til tann ið skrivar her at meta um, hvat ið passar best, men ikki ov nógvar hendingar. Hendingarnar skulu eisini kunna finnast aftur í greinini fyri dagin, og tað eigur at vera talan um týðandi hendingar fyri dagin.
Harumframt kunnu merkisdagar skrivast ovast (t.d. ólavsøka fyri 29. juli). Ein viðkomandi mynd skal eisini vera við her fyri at ímynda eina av hendingunum, hon skal bert vera 80 pixel (px) til støddar.


text:
Húsavík
BYGDIN
Í Húsavík búgva í dag um 70 fólk. Húsavík er millum elstu bygdir í landinum, og tí eisini søgurík bygd. Her livdi Húsfrúgvin um ár 1400, og toftirnar frá hennara tíð síggjast enn.
Eitt, sum sermerkir Húsavík, er tær nógvu grótlagingarnar. Einir 10 kilometrar av gørðum, sum eru í góðum standi, gróthús ymsastaðni í bygdini, og sjónligast eru gróthúsini á Tumbakka.
Flestu húsini, sum bygd vóru seinna partin av 1800 talinum, eru varðveitt og verða í dag nýtt sum summarhús.
KIRKJAN
Kirkjan, sum var vígd í 1863, er eisini bygd úr gróti. Kirkjan er rúmlig, og var upprunaliga bygd til bygdirnar Húsavík, Dal og Skarvanes, til Dalur í 1957 fekk egna kirkju. Innan eru veggirnir kálkaðir, annars er alt timbur. Tá kirkjan bleiv høvuðsumvæld í 90’unum kom eisini nýggj altartalva, sum Svend Havstein Mikkelsen hevur málað.
UNGMANNAFELAGIÐ SÓLARRIS
Ungmannafelagið Sólarris var stovnað í 1943. Ungmannafelagshúsið, sum liggur beint við sandin, er karmur um felagslívið í bygdini. Húsið verður av bygdafólkinum brúkt til tiltøk av ymiskum slag, og javnan vitja skúlaflokkar og aðrir bólkar í húsinum.
BRIMGARÐURIN
Í brimgarðinum síggjast reilieffini sum Tróndur Paturson gjørdi í samstarvi við J&K Petersen tá bátahylurin bleiv gjørdur. Myndaevnini hava øll samband við sjógvin. Har eru bátar, havfrýr, hvalur og annað.
SANDURIN
Sandurin í Húsavík er frálíkt spælipláss fyri bæði stór og smá. Av og á vitja eisini surfarar í Húsavík, sum sigst vera sera væl egnað til hesa ítrótt.
TÍN TRYGD
Verð ansin fyri aldubrotunum tá tú gongur við brimgarðin og á sandinum. Vit viðmæla ikki, at børn spæla einsamøll við brimgarðin ella við sjóvarmálan.


text:
sunnudagur, 29. april 2007 18.43 - Innland
- Kommunurnar eiga at fáa ábyrgdina av fólkaskúlunum, men tað má vera ein treyt, at tær verða skipaðar í størri eindir, heldur formaðurin í Føroya Lærarafelag, Magnus Tausen. Felagið fer nú undir at kanna, hvussu umstøðurnar eru á fólkaskúlunum kring landið.
- Støðan er ikki góð nógva staðni, sigur lærarafelagsformaðurin, og ein av høvuðsorsøkunum er núgaldandi skipan, ið býtir ábyrgdina av skúlunum millum land og kommunur.
Sambært galdandi skipan hava kommunurnar ábyrgdina av sjálvum skúlunum og útgerðini, meðan landið hevur ábyrgdina av læraralønum og eftirútbúgving.


text:
Viðmerkingar eru vælkomnar ;) Cancel reply
This site uses Akismet to reduce spam. Learn how your comment data is processed.
-
The Sound of Science
-
ROSE kanning
Á vári 2012 vóru lívfrøðingalesandi við í eini kanning um hugburð til náttúruvísindaligu lærugreinarnar í skúlanum. Hetta er ein altjóða kanning, sum fleiri enn 40 lond hava luttikið í. Svein Sjøberg er upphavsmaður til hesa kanningina, sum byrjaði í 2004 – eftir at kanska serliga Norðurlond høvdu staðið seg illa í PISA kanningum. Serliga teir náttúruvísindaligu […]
0
DAYS
0
HRS
0
MINS
0
SECS
Monday
Tuesday
Wednesday
Thursday
Friday
Saturday
Sunday
The form was successfuly sent!
The validation of the form was not successful!
There was an error sending the form, try again later or contact your system administrator.
- Familjan
- About the people in Brekkustovu
- Útgávur
- Myndir
- Tilfar til luttakarar ið fara á The Wall í Birmingham
- Ólavsøkuskráin
- Um okkum í Brekkustovu
- Publications
- googlef5374f59e6bcffd7.html
- Vælkomin
Hugleiðingar: Den mere kloge narrer den mindre kloge
Veðurlagsbroytingar: Stórt føroyskt metanútlát – Skulu vit hava kengurur heldur enn seyð?
Hoydalar granskingardepil við Fróðskaparsetri og vísindaligum søvnum
Hvussu nógvir verðar eru í einum kameli?
Kundin hevur altíð rætt – ella eru føroysk undantøk?
Skulu tey til gongu í Havn nú gjalda fyri dollar-grinini av bygd?
Javnrættindi og kvalifikatiónir
Vísindaligt tilfar til døgurða!
Eidesgaard og kaos
Granskingin dumpað?
Regn og nýggj sløg av hundalondum
Eitt rættiligt films-kubbi
Minnast tit hendan?
Bøndur samsýning fyri at verja “kolevnisgoymslur”
Grind, spik og Lívsins vatn – tubbakk og grønar keks
Kirkjubømúrurin og fornminnini í Kirkjubø
Skjótt syftir seiðir góða undirtøku – fer tunga takið at verða lætt?
Æðuvík í Aberdeen
Tey forbodnu jólini
Drukna grønlendingar nakrantíð?
Bubbi og ungir jazzarar
Á konsertini í Norðurlandahúsinum leygarkvøldið var Bubbi Morthens aftur ein mótmælissangari, hesaferð móti teimum sum hava ábyrgdina av íslendsku bankakreppuni. Eisini aðrar tónleikaframførslur vóru hetta vikuskiftið, og Jazzfestivalurin vísti, at vit hava bæði leikarar og høli sum kunnu halda uppi eini jazzmentan.
Mær tørvar 2 jørðir, tørvar tær 3?
Ein heitur og turrur heimur væntandi – og tað skjótt
Lord Stern um hitabroytingar: Støðan nógv verri enn áður mett
Vísindaliga grundarlagið undir komandi Keypmannahavnaravtaluni
Uppskot um størri minking í útláti av koltvísúrni í 2020
Brúkarin heldur enn framleiðarin ábyrgdast fyri koltvísúrnisútlátið
USA umhugsar klima-verjutoll
Støðugt skifti millum Norðuratlantsstreymin og Norðurhøv
Havstreymar ávirka veiðinøgdina
Public Service Kringvarp
Hybridbilar ikki teir mest umhvørvisvinarligu?
Fíggjarnevndin onga virðing fyri útbúgving
Gjald tína útbúgving sjálv! Almennu Føroyar hava ikki ráð til slíkt fjas!
Fjøllini hava fepur!
The End of the Line
Tvímerkja tjóð
Væntar Eyðgunn val?
Tvær ítróttarhallir í Sandoynni?
Fíggjarnevndin í hernað móti miðøkinum og javnaðarflokkinum?
Hvat segði eg! Seyðurin pínist!
Rótin til fyribyrging av øllum illum
Hvar rakst tú oljufýrið…
Miðal millum tey minni mentu
PISA – eitt amboð hjá myndugleikum
Blátíta skrásett í Føroyum fyri fyrstu ferð
Ein tann vanligasti títan í Evropa er nú eisini skrásett í Føroyum. Talan er um litføgru blátítuna. Hon varð sædd í einum runni uttanfyri mína skrivstovu tann 6. desember 2010.
Einans drumbar og ross arbeiða
Hugleiðingar meðan beinkrímið leikar í
Náttúrunnar sniðendurnýtsla
Ljós á málið ella kelduna?
Gamalt var at pressan vardi sínar keldur, og út frá upplýsingum frá keldunum skrivaðu tey søguna. Hetta handverkið tykjast fjølmiðlarnir ikki at duga í dag, nú skulu tey bara endurgeva tað sum ein kelda sigur. Spurningurin er um hetta kemst av mentalum leti, ella um tøgnmentanin eisini hevur rakt føroysku fjølmiðlarnar.
At fóðra smyrlar
Knotur í íslendingum
Uttan at taka støðu til hvør er rætta loysnin í Icesave málinum, so haldi eg at íslendingar eru ein fyrimynd tá tað ræður um at standa saman – og at tora at seta seg uppímóti teimum “stóru”.
Dansandi soppar
Hurrá, Kina heldur ikki mannarættindini – tí keypa tey frá okkum!
Fáur pellar meira enn helvtina
Okkara íkast til G!
Royala Brekkustova
Gullkrukkan Hotel Hafnia
Gagnligt og ítøkiligt valagn
Eftirlønin hjá tær og mær rinda skattalættan hjá Fólkaflokkinum
70 havhestar, harav 12 til kanningar á Læraraskúlanum
So brast fyri nev
Er dansklærugreinin í skúlaverkinum einans leivd frá hjálandaveldinum?
Grátandi mamman og deyði sonurin
Syngjandi ommur, abbar og nunnur
Bachelorlærarar við lívfrøði
Okkurt siga tit ‒ men eg hugsi mítt!
Litføgur jólatrø í Brussel
Annar heimsbardagi á alljósum degi
Tað hjálpir at treiskast!
Ísbjørnirnar mótmæla!
FarGen og James Watson
Happy soil day!
Góðan molddag!
Happy soil day! Today, Dec. 5th, er the international soil day. A day devoted healty and fertile soils. The day is proposed by FAO, the food and agriculture organisation within United Nation, realising that soil is not a sustainable resource, when considering the lifespan of human beings. From this follows that if we spoil the land, then the soil will need so long time to recover, that it will not be within our lifetime. A visible example of this is a story in the Faroese popular science magasin “Frøði” (nr. 2, 2013), where the botanist Anna Maria Fosaa writes about a study from an enclosure, that when established was quite eroded by overgrazing. After a period of 10 years the eroded areas inside the enclosure are deminished 10% compared with the area outside the fence. Hence we can expect it to take a long time before the sward is whole again. My own, more invisible, research shows that when the sward disappears, so does the alive soil. Left are stones and sand. Stonedead! The intention of the international soil day is to promote the importance of soil, all the services the soil delivers in terms of food, cloths, houses, protection just to mention a few. In addition a large part of the words biodiversity is to be found in the soil. The FAO celebrates the day with an soil conference. I am going to celebrate the day by announcing the Faroese soil research society, which right now has one sole member. UN has declared 2015 to be international soil year. I would like that we then are ready to do something big also in the Faroes. Happy soil day 2013.


text:
Føroyska haran og haruveiðan í Føroyum
Eyðfinn Magnussen, lektari í lívfrøði á Náttúruvísindadeildini á Fróðskaparsetrinum, hevur síðani 2012 gjørt kanningar um føroysku haruna.
Hann hevur m.a. gjørt skráseting av:
- hvussu nógvar harur árliga verða skotnar
- um litbroytingar hjá haruni ígjøgnum tíðina síðani hon kom til Føroya
- nær hon skiftir frá summarliti til vetrarlit
Í framtíðini eru eisini ætlanir at kanna, hvat haran etur, eins og at seta sendarar á nakrar livandi harur, fyri at kanna hvussu haran flytur seg.
Ein samandráttur av hesum kanningunum hjá Eyðfinni er nú savnaður í samanlagt 8 styttri filmsklippum um haruna og haruveiðuna í Føroyum. Vit fara komandi vikuna at leggja hesi á alnetið og leggja leinki til filmbrotini á heimasíðuna, fyrsti partur niðanfyri.
Partur 1
Partur 2
"Haruveiðan í Føroyum og hvussu hon er skipað"
Partur 3
"Haruveiðan í Føroyum – Hvussu nógv verður skotið og týdningurin av hesum"
Partur 4
Partur 5
"Hvussu leingi livir ein hara"
Partur 6
Partur 7
"Stovnsrøkt av føroyska harustovninum"
Partur 8
"Haruskjóting – Ein mannfólkaítrótt burturav"


text:
StÍF vann á oddaliðnum
ítróttur09-12-2019 - 06:23 - Jóanis Albert Nielsen
Talan gjørdist um ein spennandi og javnan dyst á Skála. Tá ið flest mál vóru á muni vóru bert 4 mál á muni og tað var tá ið 35. minuttir vóru leiktir. Tá var H71 á odda 15-19.
Dysturin byrjaði javnt, og var støðan eftir 10. minuttir 6-5. H71 fekk sær eina lítla leiðslu løtu seinni, og var støðan 9-12 eftir 20. minuttir. Hálvleiksstøðan var 14-15 til H71.
Eftir 40. minuttir var støðan 17-19. Tá ið 50. minuttir vóru leiktir var bert eitt mál á muni, og var støðan 23-24. StÍF vann dystin 31-30.
Málskjúttar:
StÍF: Sveinur Justinussen 8, Ivan Mrdalo 8, Jóannes Prestá 5, Bjarni í Selvindi 4, Jógvan G. Joensen 3, Pætur Johansen 2 og Pætur Barclay 1.
H71: Hilmar Leon Jakobsen 7, Peter Krogh 6, Leivur Mortensen 5, Hans Kári Hansen 3, Pauli Mittún 3, Pætur Thomsen 2, Baldur Gillason 1, Rúni V. Højgaard 1, Sigmundur Dahl 1 og Pætur Mikkjalsson 1.


text:
Hevur flogið jørðina runt í 6 mánaðar
ítróttur15-09-2019 - 14:56 - Jóanis Nielsen
Í hesum døgum vitjar ein rættur ævintýrari oyggjar okkara, sum eitur James Ketchell. Hann er úr Onglandi og er 37 ára gamal.
Sí meira um James á http://jamesketchell.net
Í løtuni flýgur hann jørðina runt í einum lítlum gyrocoptara og kom til Føroyar í vikuni. Føroyar er hansara síðsti steðgur, áðrenn hann skal til Bretlands aftur, har hann byrjaði ferðina fyri 6 mánaðum síðani.
James hevur millum annað eisini, súkklað jørðina runt, verið uppì à Mount Everest og ró einsamallur yvirum Atlantarhavið v.m.
James er sjálvur fyrilestrahaldari, og hevur m.a hildið nógvar fyrilestrar á skúlum, runt um í heiminum á hansara ferð. Hann et tað man kallar ein 'Inspirational and Motivational Speaker'
James kom til Føroyar úr Íslandi, tann túrurin tók honum 5 tímar, nú bíðar hann eftir líkindum at flúgva tann seinasta teinin á longu ferð síni.
James fer væntandi av landinum aftur týsdagin 17/9.
Sí annars meira um James og hansara lív à: http://jamesketchell.net
Kunning og tekst: Elfinn Ørvarodd.


text:
Sum vant verður nógv gjørt burturúr nýggjárshaldinum í Vági, sum hvør ár dregur til sín fólk úr øllum landinum og uttan úr Heimi. Skráin er eisini rúgvismikil.
Kl. 10-12 Nýggjársnevndin bjóðar til ókeypis almennan morgunmat í Garðslon (Vágsvegur 114)
Kl. 10 Kirkjurenning frá Vágs kirkju til Porkeris kirkju
kl. 13 Barnatiltak í VB-húsinum v/undirhaldi, spølum, andlitsmáling og Ingi Poulsen kemur at syngja fyri børnunum. Dyrnar lata upp kl. 12.30.
Kl. 23.45 Faklagongan fer frá Vágs Skipasmiðju. Faklagongan hjá kvinnum byrjar við Meinigheitshúsið, tá faklagongan hjá monnum kemur vestueftir.
Kl. 0.00 Bál og stórt fýrverksshow á Tríkantinum og Sandinum. Sum vant verður sálmurin “Tíðin rennur sum streymur í á” sungin áðrenn faklarnir verða tveittir á bátin.
Eftir bálið er stórdansur á Eiðinum. Í Vágs Høll spæla Showmenn v/Kim Hansen, Eyðun Nolsøe og Terja Rasmussen. Og í VB-húsinum spæla Hans Jacob & vinmenn.


text:
Havandi havt rímiliga góðan førleika í føroyskum síðan studentaskúlan, har eg átti einasta 11 talið í føroyskum stíli á matematisku deild í 3G við Gøtugjógv í 1991, við ongum stavifeili eiheldur kommafeili, og havandi búð sjey ár í Íslandi, har mín kunnleiki til okkara norrønu rót, til orðaupprunaliga samanhangið í norrønu málunum, og til reint og klassiskt føroyskt mál vaks og styrknaði, haldi eg at eg havi vunnið mær rímiliga góðan førning til at orða meg á føroyskum. Harafturat havi eg búð 5 ár í Hetlandi og tosi eins væl enskt og føroyskt. Hartil havi eg lisið ótrúliga nógv í King James Bíbliuni síðstu tvey árini og skilji gamalt enskt eftir hondini rættiliga væl. Nokk reyp.
Málsliga sniðið havi eg valt at hava á góðum klassiskum føroyskum eftir klassiska bendingarmynstrinum. Dahl og Viderø høvdu tað framum eldsálina Danielsen at teir dugdu gott og rætt føroyskt. Teir dugdu at benda rætt, og høvdu fatur á einum klassiskum málbúna sum var trúgvur móti okkara norrønu rót. Danielsen dugdi ikki føroyskt, (og tí verða teir ongantíð lidnir at endurskoða..) tað gjørdist eg skjótt varur við tá eg fyri mongum árum síðan royndi at lesa hansara týðing, sum mær ikki dámdi. Viderø fór heldur langt í alt ov mongum førum, kallandi Jerusalem fyri Jorsala og sigandi ”sá” ístaðinfyri “tann” og so víðari, sum eingin føroyingur skilir, uttan hann hevur búð í Íslandi. Tað kann ikki vera meiningin.
Jødarnir á Jesu døgum lósu Guðs orð á umleið 1600 ára gomlum hebraiskum, meðan teir sjálvir tosaðu aramaiskt til dagligt. Var tað nakar trupulleiki? Nei. King James Bíblian er eftir hondini skjótt 400 ára gomul og ikki eitt einasta orð er broytt í henni, og er tað nakar trupulleiki? Nei. So eg velji at týða føroysku King James á góðum klassiskum føroyskum. Hevur tú nakrar trupulleikar við tí, byrja so sjálvur og týð.
Ja, so eg havi valt at nýta ein ógvuliga klassiskan og reinan málbúna av føroyskum máli, uttan at fara heilt har út sum Viderø fór. Hin Heilaga Bíblia skal lesast og skiljast, men hon skal eisini virðast og skera seg frá dagligdags “snakkimáli” úti á gøtuni.
Í 20 ár havi eg lisið Dahls týðing og dugi at endurgeva rættiliga mong vers orðarætt tí tey eru í blóðinum. Tá eg týði, havi eg báðar tær føroysku bíbliurnar opnar, og kagi í tær meðan eg týði, men týði sum høvuðsreglu King James tekstin orð fyri orð, setning fyri setning.
Kenni persónliga ein Skota, sum býr í Hetlandi; hann eitur Derrick Herning, og tosar 36 mál. Mitt í 80’unum stóð hann í Guinness Rekordbók sum tann maður, sum tosaði flest mál í heiminum. Vit spurdu hann einaferð, hvat mál honum dámdi best. Svar hansara var: ENSKT. Grundgevingin var IKKI, at tað var hansara móðurmál, men at tað er tað málið av øllum teim 36, sum hann dugdi, sum er BREIÐAST, GREIÐAST, og NEYVAST. Altso er hitt besta samskiftisamboðið í heiminum, sambært einum manni, sum einaferð (kanska enn) tosaði FLEST MÁL Í HEIMINUM, júst tað málið, sum GUÐ hevur valt at lata sítt orð førast víðari yvirí, úr teimum klassisku grundmálunum. Guð veit, hvat hann ger.
Derrick Herning dugir eisini Føroyskt.
King James English is not the king’s English, – it is the KING OF KINGS’ English.


text:
Undirtøkan var góð til fundin tá Bókasavnið í Nes kommunu og Bókasavnið við Løkin í samstarvi høvdu boðað til stovnandi fund av lesiringum hóskvøldið 14. november. Eini 20 áhugaði fólk møttu og teknaðu seg til lesiringar.
Fyrst var greitt frá og tosa um, hvussu lesiringar vanliga virka. Av tí at vit vóru so væl møtt, valdu vit at býta okkum í tríggjar bólkar, serliga eftir áhugamálum. Vit hava ein bólk, sum vit fyribils kalla ´Norðurlendskar samtíðarbókmentir´og tveir bólkar, sum vit hava givið heitið ´Tann góða bókin´.
Síðani komu nógv uppskot til bøkur at lesa. Avgjørt var at áseta fyrstu bókina hjá hvørjum lesiringi, og síðani taka avgerð um tær næstu seinni.
Lesiringurin ´Norðurlendskar samtíðar bókmentir ´ lesur Profeterne i Evighedsfjorden, sum Kim Leine hevur skrivað.
Tann eini lesiringurin, sum kallast ´Tann góða bókin´ lesur Projekt Rosie, sum Graeme Simsion hevur skrivað.
Annar lesiringurin, sum kallast ´Tann góða bókin´ lesur Jeg er Malala, sum Malala Yousafzai hevur skrivað.
Nú fara bókasøvnini at hjálpa til at fáa hendur á bókunum, so vit kunnu byrja at lesa skjótast gjørligt. Av tí at jólastákan stendur fyri framman, var avgjørt at vit hittast næstuferð at tosa um bøkurnar eftir jól. Vit avtalaðu at allir bólkarnir hittast á Bókasavninum í Nes kommunu (í Tofta skúla) hóskvøldið 9. januar 2014, klokkan 19.00 til 21.00.
Framvegis pláss fyri fleiri luttakarum
Lesiringarnir eru ikki fullteknaðir, so øll eru framvegis vælkomin at vera við. Setið tykkum í samband við Svend Højgaard á Bókasavninum við Løkin á telefon 288900 ella teldupost: svend@runavik.fo
EksternLeinkja1: http://lokin.fo/tidindi/triggir-nyggir-lesiringar-og-enn-er-plass/


text:
Evy og Anfinn hava verið vertir á hvørjum árið higartil. Aftur í ár ber til at uppliva HeiMA heima hjá teimum. Evy Toftegaard Nielsen heldur tað er spennandi at fáa vitjan av tónleikarum, sum vanliga framføra á palli at framføra heima í hennara stovu. “Eg haldi konseptið er gott og gott fyri Nólsoy. Deiligt at vera við til at draga fólk til oynna og geva teimum eina góða uppliving.”
Tey tíggju heimini sum húsa húsakonsertunum undir HeiMA-degnum páskaaftan 20. apríl eru tey sum gera tað møguligt at halda hetta tiltakið.
Føroyingar hava eina mentan har tað at ganga húsagongd er vanligt. Fyri okkum er gestablídni hjá HeiMA-vertunum av avgerandi týdningi. Uttan heimini er einki HeiMA.
Trappan, á veg inn, har ein hittir vertin fyrstu ferð. Gongin har ein sigur fyrstu setningarnar fyri at fáa samband millum gestir og vertir – og so inn í stovuna, har familjan hevur sínar gerandisdagar og bjóðar gestum inn. Í hesum privata rúminum, stovan, ið er so ymisk frá heimi til heim, har sleppa vit at hoyra tónleik í sínum serliga heimliga umhvørvi. Upplivingin er nærverandi, og serlig bara fyri stovuna ein situr í. Í næsta heimi fær eina aðra uppliving, sjálvt við somu tónleikarum.
Summi velja at koma til Nólsoyar hendan dagin, bara tí at tey vita at eitt heim tey kenna eru við í tiltakinum. So fáa tey vitja vinir og kenningar, og samstundis uppliva konsertir í heiminum tey vitja. Í ár er fjórða ferðin at vit skipa fyri HeiMA-degnum í Nólsoyarheimum, og tey flestu húsini hava verið við øll árini. Tað hava verið býtt um við 1-2 hús tá tað ikki hevur ligið fyri hjá onkrum, men annars eru tey somu við. Tað eru vit sera takksom fyri.
Atgongumerkir til HeiMA kunnu keypast á atgongumerki.fo.


text:
Gásadals tunnilin verður stongdur hesi tíðarskeið:
20 - 21. september frá kl.24 - kl.06:00 á morgni
21 - 25. september frá kl.22 - kl.06:00 á morgni
28. september - 02. oktober frá kl.22 - 06:00 á morgni
Leirvíkartunnulin verður stongdur týsdagin 15.september og næstu 3 vikurnar.
Sunnukvøld á midnátt til mánamorgun kl. 06 og mánamorgun til fríggjamorgun
klokkan 22.00 á kvøldi til 06.00 á morgni. Bilar sleppa ígjøgnum á midnátt, klokkan 02. og 04.
Akfør í neyðsynjarørindum sleppa altíð ígjøgnum tunnilin.
Arbeitt verður á Dalsvegnum í Dali 1. Sept – 30. Sept.
Arbeitt verður á Tjørnuvíkarvegnum fram til síðst í oktober
Frá 18. mai og fýra vikur fram verður arbeitt í gongubreytini við Fossaverkið. Meðan arbeitt verður, fer partur av vegnum at verða nýttur sum gongubreyt. Koyrið varliga.
Frá 18. mai til 18. november 2020 verður arbeitt á landsvegnum millum Akrar og Lopra. Koyrið varliga.
Í sambandi við tunnilsarbeiði til Hvalbiar verður arbeitt fram við Trongisvágsvegnum, vestan fyri plantasjuna, í tíðarskeiðinum 9. sept. 2019 - 9. sept. 2020.


text:
Í sambandi við at tað 16. september, eru liðin 100 ár síðan lærarin og rithøvundin Johannes Andreas Næs var borin í heim í Nesi suðuri í Hvalba, gevur forlagið Stiðin út bókina NES eftir Johs. Andr. Næs.
Johannes Andreas Næs (1920-2018) var útbúgvin lærari, og var m.a. lærari fyrst í Porkeri og síðan í Vági, áðrenn hann miðskeiðis í 1960-árunum tók við einum tá nýskipaðum starvi sum skúlaráðgevari í serundirvísing. Hetta nýggja arbeiðsstaðið var í Havn, so hann flutti við familju síni til høvuðsstaðin at virka.
Umframt skúlaskap hevði Johannes eisini stóran áhuga fyri tí siðsøguliga í breiðastu merking, honum dámdi væl at fortelja og at skriva um løtur og umstøður í lívinum. Greinar, hugleiðingar og frágreiðingar frá hansara hond hava verið at sæð á prenti ymsastaðni í bókum, bløðum og tíðarritum.
Í 2016 gav Stiðin eisini út bókina um Lítlu Dímun eftir Johs. Andr. Næs. Bókin er ein lýsing av Oynni: søgu, dýralívi, náttúruviðurskiftum, og ein lýsing av hvønn leiklut Lítla Dímun hevur havt fyri fólkið gjøgnum tíðirnar.
Nú gevur Stiðin út eitt úrval av prentaðu greinum hansara, sum fyrst og fremst snúgva seg um NES, lítla býlingin undir Høgubjørgum í Hvalba.
Við í savninum er eisini prentað samrøðan, sum útvarpsmaðurin Jógvan Arge gjørdi við Johs. Andr. Næs, og sum varð send í Útvarpi Føroya í mai 2018, tveir mánaðir áðrenn hann doyði.
Bókin, sum verður umrødd í sendingini NÓN seinnapartin í dag, er 260 síður.
Um tú veitst okkurt, sum VP ikki veit - skriva so til vp@vp.fo


text:
Skriva út
- Tað skal vera ein orsøk til, at tú ætlar tær at lesa í útlandinum.
- Hugsa um, hvat tað er sum hugtekur teg.
- Kanna útbúgvingarmøguleikarnar gjølla. Spyr teg fyri á fleiri støðum. Bílegg kunningartilfar. Um tað ber til so vitja staðið og tosa við fólk sum kenna til viðurskiftini.
- Hvørji málslig og faklig krøv eru? Lúki eg tey?
- Byrja fyrireikingarnar í góðari tíð – helst eitt ár fyri lestrarbyrjan.
- Klári eg at vera burtur og klári eg meg sjálvan?
- Klári eg tað fíggjarliga ella skal eg søkja grunnar og/ella taka lán?
- Kann útbúgvingin brúkast har, sum eg ætli mær at brúka hana?!
- Tosa við onnur, sum hava roynt okkurt líknandi og/ella við ein lestrarvegleiðara.


text:
Demokrati med radvalg og fondsvalg på færøysk
Þórshöfn 2010
Epub
ISBN 978-9935-9079-1-2 Reykjavík 2012
Kindle
ISBN 978-9935-457-14-1 Reykjavík 2013
Raðval loysir aldagamalt formallogiskt vandamál í sambandi við atkvøðugreiðslu og val millum fleiri enn tveir valkostir. Loysnin lýkur krav Colemans til eina politiska avgerðartilgongd, nevniliga at hon skal vera eins smidlig og peningakervið (stjórnmálafrøði, búskaparfrøði). Tvørsøgn Arrows um bólkavgerðir verður lýst (búskaparfrøði). Víst verður á, hvussu stórmál kunnu loysast við grunnvali, eittnú tá ið fíggjarætlan og íløguætlan skulu leggjast, byggisamtyktir fyri bygdir og býir skulu gerast og ásetingar um gagnnýtslu av tilfeingi (búskaparfrøði, fyrisitingarlæra, umhvørvisvísindi, tilfeingisbúskapur). Raðval og grunnval verða viðgjørd úr tí felagsfrøðiliga sjónarhorni, at samfelag ella felagsskapur verða til, tá ið atgerðir verða framdar í felag, og í mun til mannfrøðiligt ástøði um, hvussu samfeløg verða hildin gangandi, og hvussu tey endurnýggjast.


text:
Leygarkvøldið 29 september skipar ÁRF fyri veitslu í Árnafirði.
Har ymiskt spennandi verður á skránni.
Bill Justinussen heldur røðu(undirhald).
Olivar Askham ber fram røðu. Olivar er uppvaksin í Árnafirði, sum nú er búðsitandi í Klaksvík. Olivar fera at greiða frá, um at vaksa upp í Árnafirði.
Eitt nú vera spurnarkappingar, har vinnarin m.a. fær vinning, so sum bøkur vera at vinna sum Hanus Poulsen, hegnisliga hevur greitt úr hondum, hetta er ein sera áhugaverd bók um staðarnøvn í Árnafirði.
Fyri matinum stendur Bjarnhild í Buð fyri.
Forrættur Hummarasuppa
(v. Heimabakað breyð)
Døgurið Oksafilé
(v. róma/eplir & brúnkaðum perluleyk og skysós)
Desert (Heimagjørdan ís v. braunice og rabarbukompot)
Seinasta freist at tekna seg er 25.sept.kl.20.
Við at gjalda kr. 395 viðm: ÁRF veitsla.
Konta í Norðoya Sparikassa (9865) 102.857.4
Øll eru hjartaliga vælkomin.
ÁRF– Árnafjarðar Róðrarfelag.
Árnafjørður


text:
Runavík
Runavík er ein bygd í Eysturoynni. Runavík er yngsta bygd við Skálafjørðin, fyrstu húsini vóru bygd í 1916. Bygdarnavnið Runavík varð alment tikið í brúk í 1938. Í løtuni (2015) búgva 531 fólk í Runavík. Í Runavík er ítróttarøkið, fótbóltsvøllur og nýggja ítróttar-og fimleikahøllin, Bylgjan. Barnagarðurin á Mýrunum liggur í einum sera náttúruvøkrum umhvørvi við útsýni yvir Toftavatn. Í sama umhvørvi liggur Heimið á Mýrunum. Eysturoyar Ellis- og Røktarheim er eisini í Runavík. Ellisheimið er nýliga útbygt. Við Løkin í Runavík er gomul kornmylla bygd av nýggjum. Økið er sera vakurt og liggur beint við Hotel Runavík.
Í Runavík eru fýra virkin ítróttarfeløg – fótbóltsfelagið NSÍ, ið stendur fyri Nes Sóknar Ítróttarfelag, badmintonfelagið Nápur, hondbóltsfelagið Tjaldur og Bogaskjótingarfelagið Ørvur.
Í Runavík eru eisini KFUM Skótarnir við Løkin, ið eru sera virknir í løtuni við nýggjum skótahúsi, ið eisini er Føroya størsta. Skótarnir við Løkin hava eisini Føroya einastu Ungdómsskótar við uml. 15 virknum Ungdómsskótum. Í skótunum við Løkin eru uml. 40-50 Úlvar, Skótar og Ungdómsskótar.
Vinarbýir[rætta | rætta wikitekst]
Keldur[rætta | rætta wikitekst]
Slóðir[rætta | rætta wikitekst]


text:
Kanska hevur tú hoyrt um vælumtóktu TV2-sendingina "Nybyggerne", har fýra pør fáa níggju vikur, til at royna at byggja og innrætta sítt dreymaheim.
Sætta umfarið verður víst í heyst, og tá skulu m.o. Sunnvá Dahl Rasmussen og Martin Olsen royna at innrætta eini hús uppá tveir mánaðir.
Pørini skulu sjálvi gera alt frá at mála, leggja gólv, seta køk upp og møblera húsini.
Í ár gongur sendingin fyri seg í jútlendska býnum Silkeborg. Vinnandi parið vinnur húsini, tey hava innrættað, sum hava eitt søluvirði á 2,6 mió. krónur.
Eitt, sum er eitt sindur øðrvísi, í mun til undanfarin ár er, at luttakarar skulu hugsa meira um burðardygd og veðurlagsvinarligar loysnir, skrivar TV2.
Broytingar vórðu eisini gjørdar fyri at fylgja leiðreglunum hjá donsku stjórnini og heilsumyndugleikunum í sambandi við koronasmittuni.
Fyrsti partur av Nybyggerne verður sent á TV2 tann 30. september.


text:
Ein seyðabóndi í Kvalsund í Finnmørkini í Norðurnoregi vaknaði mikumorgunin upp til eina sjón, ið má metast ringasta marra fyri ein bónda.
32 av hennara 34 seyðum flutu á fjørðinum ella rókust í fjøruni. Druknaðir, deyðir, uttan at nakar hevur funnið fram til orsøkina.
- Seyðirnir flutu við beinunum uppeftir, skúm út úr munnunum, blóð í endatarminum. Tað var ræðuligt, greiðir 70 ára gamla Solveig Sakshaug frá.
Hon skilir ikki hvat kann vera hent. Kanska hava teir verið ræddir, og eru lopnir á sjógv, sigur hon sambært NRK, sum hevur søguna frá Finnmark Dagblad.
Matvørumyndugleikar og løgregla vóru á staðnum mikudagin og kundu ikki staðfesta annað enn, at seyðirnir eru druknaðir.
- Vit hava kanna umstøðurnar, og hava ongan illgruna til sjúku, sigur ein deildarleiðari í Mattilsynet.
Fleiri av seyðunum høvdu sár, men matvørumyndugleikarnir vísa aftur, at talan skal hava verið um eitt rovdýr.
Heldur ikki frá løgregluni í Hammerfest er nøkur hjálp at heinta. Løgreglan ger ikki meira við málið, tí onki bendir á nakað ólógligt.
- Hetta er ein vanlukka. Tað sær út til at seyðirnir eru farnir oman í fjørðuna, og so fangaðir av flóðini, sigur politiovastin í Hammerfest.
Ein møguleiki er, at seyðirnir eru riknir útí av einum rovdýri ella hundi, men ongi prógv eru fyri hesum.
Solveig Sakshaug, sum arvaði seyðafylgið eftir móður sína í 1986, harmast almikið um tilburðin.
- Tað var ikki soleiðis, at eg hevði ætla mær at enda seyðabrúkið, sigur hon sorgarbundin.
Nú miðsavnar hon seg um at røkja tær báðar ærnar, sum komu frá hendingini á lívi. Serliga onnur teirra er ikki sum fyrr.
- Hon sær út til at vera merkt av tí hon hevur verið fyri, sigur 70 ára gamla Solveig Sakshaug sambært NRK.


text:
Langt er á mál, og einki røkist fyri, at málið verður rokkið. So stutt og greitt kann tað sigast um almenna veðurlagspolitikkin, sum er samtyktur í Føroyum.
Málið var, at útlátið av veðurlagsgassi í Føroyum skal minkast við 20 prosentum fram til 2020 við útgangsstøði í 2005. Higartil eru vit einans komin 3 prosent fram á leiðini og einans fýra ár eru eftir at røkka málinum, vísir ein uppgerð, sum Umhvørvisstovan hevur gjørt.
Í roynd og veru er tað einans upphiting av húsarhaldum og elframleiðslan hjá SEV, sum gongur rættan vegin. Fyri hesar bólkar eru eisini góðar orsøkir til at halda, at góða gongdin heldur fram, ella í øllum føri ikki versnar munandi aftur.
Útlátið frá hinum útlátsbólkunum, serliga fiskiskipum, men eisini akførum, brennistøðum og ídnaði, fylgja búskaparligu gongdini í samfelagnum: Útlátið veksur í góðum tíðum, og minkar tá ið tíðirnar versna. Tað sæst aftur í útlátstølunum, at tíðirnar júst nú eru góðar.
Meira kann lesast í grein á heimasíðuni hjá Umhvørvisstovuni:
Lítil og eingin møguleiki at náa málunum í Veðurlagspolitikkinum


text:
Er ikki altíð so lætt í dag. Væl at merkja um man tekur setningin í bókstavligum týdningi. Tí tað at hava hár er ikki vælsæð, íhvørtfall ikki tá talan er um hár undir ørmum, beinum og bikinilinju. Hetta er gott hjá mær, ið havi eitt bijob sum kosmetolog og harvið hártakari. Tey eru fleiri, ið leggja leiðina forbí, tí tey ynskja ein hárfríari kropp. Og eg royni at vera ein góð fyrimynd í so máta.
Ein dagin var eg farin í gongd við mínar egnu armholur. Eg mátti næstan drekka mær mót til, áðrenn eg skræddi fyrsta strimmilin av. Au for ólukkan!
Tá eg hevði framt hendan sjálvtorturin nakrar strimlar á rað, ja eg tordi ikki at taka alt í einum, hóast elsti sonurin, ið sat og eygleiddi henda øra leik, royndi at eggja mær til at taka restina eisini, megnaði eg ikki meira. Strimlarnir lógu á gólvinum við hárum, ið vóru skrødd úr sínum fjálgu holum og líktust einamest onkrum sjótrølli, ið býr niðast í myrkrinum á havsins botni, læt sonurin meg vita. Hendan viðgerðin er sostatt til tey djørvu, og síðani eg bara eri hálvt djørv, so fekk hin armholan rakiblaðið at føla.
Men pína ella ikki, stórur munur er á, hvat heldur longri, so er spurningurin bara, hvat man torir..
Nú er so um at verða um tað mundið, at nøsin treingir til ein umgang. Og tað er yvirraskandi, hvussu nógv hár vit hava í nøsini. Tey hava sjálvandi sína funktión, eitt nú sum eitt slag av lianum hjá bussimonnunum at sveiggja sær í, og fyri at halda støvpartiklum burtur frá andaleiðini. Men halt kipp tað kennist gott at anda inn, sum um nøsin er nakin, og tað er hon jú eisini. Men áðrenn fríar andaleiðir krevur tað eitt sindur av venjing, til at gera júst tann rætta nasavokspinnin. Ein, sum minnir nakað væl um putursukurpinnarnar, vit kenna frá “Irish Coffee”. So passaliga av voksi á, at tað klebrar allan vegin runt inni í nasaglugganum, tá man stappar hann inn, og so at kroysta nasagluggan saman og bíða, til tað storknar. Og so kemur tað ringasta, eitt-tvey-trý, skræð so pinnin út í einum, og so hevur tú hárfríar nasagluggar og ein “Irish Coffee” pinn, ið líkist einum igulkeri. Ja, tit kunnu skjótt rokna út, at hetta er ein vísind fyri seg.
Tað er eitt sindur løgið, at summi støð á kroppinum ikki skulu hava hár, meðan onnur skulu verða avtaglað í hárvøkstri. Tak nú hármótan hjá monnum í dag. Eg havi eitt systkinabarn, ið fleiri ár hevur gingið sum “holumaður”. Hann torir at vera tann hann er, og tað at líkjast øðrum er ikki eitt succeskriterie í hansara verð. So at hann skuldi gerast slóðbrótari innan mótaheimin, eigur ikki at dáma honum. Men so løgið er tað nú einaferð við móta. Tað, sum er in í dag, er yt í morgin, og tað at taka hár burtur fer allarhelst at broytast, men so leingi tað varir, so skori eg kassan.


text:
At arbeiða fyri, at eisini fólk við sálarsjúku, fáa tænastu úti í økjunum og harvið kundu fáa betri lívsgóðsku og livikor snýr seg um at fáa javnbjóðis rættindi til allar sjúklingar.
Soleiðis segði Sirið Stenberg, landsstýriskvinna í røðu sínari, tá skjøtil var settur á økispsykiatriina í Suðuroy. Í hesum sambandið varð boðið til móttøku á Heilsumiðstøðini í Vági.
Um bara fáar dagar verður farið undir økispsykiatri í Vágum og seinni í ár eisini í Sandoynni. Tað merkir, at tá summarið er farið at halla, er økispsykiatriska tænastan útbygd til alt landið, og er harvið ein tænasta sum fevnir allar borgarar í Føroyum.
Á myndini stendur landsstýriskvinnan millum Gunnhild Mortensen og Bodil Finnsson, sjúkrarøktarfrøðingar, sum eru settar í starv í økispsykiatriini.
Røðan í fullari longd kann lesast niðanfyri.
—-
Røða í sambandi við at farið verður undir økispsykiatri í Suðuroynni 23. mai 2016
Góðu tit
Tað er ein stórur dagur í dag. Og dagurin er ikki bara stórur, hann er eisini søguligur. Tí er tað ein góð kensla at standa her í dag, og eg eri sera takksom fyri heiðurin at siga nøkur orð til hesa hátíðarløtu.
Í dag byrjar nýtt tíðarskeið í psykiatrisku søgu okkara, við tað at økispsykiatriin verður sett á stovn í Suðuroynni. Og um fáar dagar byrjar økispsykiatriin í Vágum og seinni í ár eisini í Sandoynni. So í leypi av hesum árinum, ella summarinum, so er økispsykiatriska tænastan útbygd til landið alt, og er harvið ein tænasta sum fevnir allar borgarar okkara.
Tað eri eg ómetaliga fegin um. Hetta er eitt av mínum hjartamálum og ein av orsøkunum, sum fekk meg til at fara uppí politikk. Tað at arbeiða fyri at eisini fólk við sálarsjúku fingu tænastu úti í økjunum og harvið kundu fáa betri lívsgóðsku og livikor.
Samanumtikið snýr hetta seg um at fáa javnbjóðis rættindi til allar sjúklingar.
Hetta kann lýsast við orðunum hjá Hans Andrias Djurhuus í yrkingini “Tey standa og vagga og tráa”, har øksini á akrinum ilskast á eitt teirra, ið er øðrvísi.
“Men dáin stendur í iva
Og hann hevur ymsan lit;
“Eg havi væl loyvi at liva
her líka so væl sum tit”
Søguliga hava vit ikki verið dugnalig at tikið okkum av sálarsjúkum. Í stóran mun hava hesi fólk livað undir vána korum, annaðhvørt í útlegd ella meira ella minni goymd burtur her hjá okkum. Og ofta bæði goymd og gloymd. Tíbetur er siðaskifti í gongd og psykiatriin er í menning.
Fokus er nú á, at sálarsjúka ikki nýtist at vera kronisk, og at góðir møguleikar eru bæði at koma seg aftur, og at fáa tað betri. Hetta er vitan, sum gevur vón. Og hetta er nýggj vitan.
Fólk við sálarsjúku hava upplivað, og upplivað nokk enn, at vera stigmatiseraði og kanska eisini útihýst. Hetta kemur týðiliga til sjóndar, tá ið sálarsjúk siga sína søgu. Og tíbetur eru tað fleiri og fleiri fólk við sálarsjúku, sum siga sína søgu. Tað kunnu og skulu vit læra av.
Við opinleika og kunning kunnu vit øll blíva klókari, og læra okkum at handfara støðuna soleiðis, at vit megna at rúma hesum søgum, og hesum menniskjum. Harvið kunnu hesar søgur gerast søga. Tí hvat kann vera verri enn stigmatisering og isolatión omaná tað at hava sálarligar trupulleikar. Tað kann bara gera støðuna verri.
Undirvísing og almenn kunning eru lyklaorð, og her kann økispsykiartriin veruliga gera mun við at arbeiða í lokalsamfelagnum bæði við avvarðandi, sjúklingum, sjúklingafeløgum, tvørfakligt og alment.
—-
Í søguligum høpi er psykiatriin nýggj í Føroyum. Men fólk við sálarsjúku hava verið til allar dagar. Tey hava bara ikki fingið ta hjálp, tey hava havt fyri neyðini. Tað var ikki fyrr enn í 1968, at psykiatriin sá dagsins ljós í Føroyum. Tá bleiv fyrsti psykiatari settur, Árni Olsen, og straks var farið undir at byggja psykiatriska depilin.
Árini frammanundan hevði man sent nógv fólk av landinum til viðgerð, og mong vóru tey, og tær familjur, sum royndu sum frægast kring landi alt at hjálpa sínum sum best. Sorgarsøgurnar hava verið nógvar, og er hetta ein døkkur blettur í okkara søgu.
Lat tað nú vera søgu og lat okkum gleðast um, at nú er enn eitt fet tikið rætta vegin. Men túrurin framá er ikki komin á mál við hesum feti eina. Tað skal ein áhaldandi menning og hugburðsbroyting til, so vit koma hartil, at sálarheilsan og likamliga heilsan verða javnsettar.
Sálarheilsan má fáa sama status, og somu rúmd, sum likamliga heilsan. Skjót og góð hjálp má vera øllum í boði, og orð mugu setast á avbjóðingarnar, sum sálarsjúk hava, og sum samfelagið hevur.
Øll kenna vit dømi, at tá ið fólk eru likamliga sjúk so vekir tað umsorgan í okkum, og vit brýggja okkum um hvussu viðkomandi hevur tað. Vit ringja og spyrja, støkka inn á gólvið o.s.fr, og vilja vita hvussu viðkomandi hevur tað. Tíverri sæst hetta alt ov sjáldan, tá ið fólk eru sálarsjúk. Minnist at psykiatarin hjá okkum, Tórmóður Stórá, orðaði tað soleiðis einaferð, at ”tað er langt millum bukettirnar á Psykiatriska deplinum”.
—-
Tá ið vit nú fara undir útbyggingina á Landssjúkrahúsinum verður psykiatriin partur av vanliga sjúkrahúsinum. Á jøvnum føti við hinar sergreinarnar. Ikki løgd til viks, sum søguliga hevur verið gjørt. Og inntil nýggi depilin stendur klárur, er ætlanin at bøta um karmarnar á Psykiatriska deplinum, so umstøðurnar kring sjúklingarnar vera betri. Tær eru ikki nøktandi í dag.
Tá ið vit fyri stuttum valdu nýtt Fólkaheilsuráð løgdu við áherðslu á, at hugtakið fólkaheilsa skuldi skiljast í breiðastu merking, og at sálarheilsan skuldi hava javnbjóðis part. Tí er sálarfrøðingur nú partur av Fólkaheilsuráðnum. Alt hetta skal hjálpa okkum á leiðini til størri opinleika og rúmd fyri, at menniskjaliga heilsan rúmar bæði eina likamliga og eina sálarliga dimensjón, umframt, at vit eru sosialar og andaligar verur.
Heimsheilsustovnurin WHO hevur víst á, at um vit ikki arbeiða við einum breiðum heilsuhugtaki og taka sálarheilsuna við, so røkka vit ikki málinum um javnvirði í heilsu, sum er eitt mál í sjálvum sær. So tað taka vit í álvara.
—-
Tað er alneyðugt at hava góð heilsu og røktartilboð í umhvørvinum har fólk búgva. Serliga sálarsjúka er soleiðis háttað, at hesi menniskju í ávísum førum als ikki megna at ferðast til Havnar at fáa sær hjálp. Hjálpin má tí út til hesi menniskju.
Tað eru heilt vist fólk í okkara landi, sum als ikki fáa rætta og nøktandi hjálp. Hetta ger, at hesi menniskju harvið missa ein stóran part av sínum lívi og lívsgóðsku, og liva í tí, eg vil kalla, í sálarligari armóð. Vit kenna tað frá øðrum økjum í Føroyum, sum hava fingið sett økispsykiatri í verk, at tann tørvurin man metti var á tænastuni frammanundan, í veruleikanum var dupult so stórur, tá ið tænastan kom í økið. Hetta er nokk ein samanrenning av, at tænastan knappliga verður tøk og kann skapa neyðugan tryggleika og umsorgan kring sjúklingarnar, umframt at starvsfólkið bæði kann gera uppsøkjandi arbeiði og brýtur niður fordómar við at vera sjónlig í nærumhvørvinum. Frá øðrum fakbólkum og fólki á staðnum, fær sálarheilsuøki somuleiðis størri ans. Tað kunnu vit ikki undirmeta týdningin av.
—-
Sálarsjúka rakar breitt og tykist vera vaksandi. Annarhvør er avvarðandi verður sagt. Sjálv eri eg av tí áskoðan, at vit øll eru avvarðandi, tí vit varða øll av hvør øðrum. Vit hava bæði eina samfelagsliga, menniskjaliga og etiska skyldu at taka hond um hvønn annan.
Í dag tekur føroyska samfelagið ein part av hesi skyldu á seg við at seta tveir sjúkarrøktarfrøðingar í fast starv, til at røkja tænastu til heimabúgvandi borgarar í Suðuroynni. Sjúkrarøktarfrøðingarnir eru partur av Psykiatriska deplinum, og hava verið har norðuri og sett seg inn í fakøki.
Tað er gott og neyðugt fyri starvsfólkini at vera partur av einum størri toymi, tí hetta er krevjandi arbeiði, og eitt arbeiði har starvsfólkini arbeiða nógv einsamøll. Stórur partur av arbeiðsamboðunum er eisini, umframt fakligir førleikar, tað menniskjaliga tilfeingi hvørt einstakt starvsfólk hevur. Og fyri at megna arbeiðið yvir áramál, er gott at vera partur av størri samanhangi.
—-
Tað er vísindaliga staðfest, at fólk við sálarsjúku hava lægri miðallivialdur enn onnur. Munurin er skelkandi. Fólk við sálarsjúku liva í miðal upp til 20 ár styttri enn onnur. Hetta er álvarsmál av teimum heilt stóru, og krevur at vera tikið í størsta álvara. Tað eru átøk sett í verk fyri at bøta um hetta. Vit kunnu ikki góðtaka at missa borgarar í góðum árum, men gera hvat vit kunnu, fyri at betra um hetta. Men hetta vísir eisini hvussu hættisligar sálarsjúkurnar eru.
Samanumtikið eru nógv tøk tikin, sum vit veruliga skulu gleðast um, men enn er nakað á mál. Meira vit fáa lýst støðuna, betri blíva vit før fyri at skapa batar. Tí má ljóskastarin áhaldandi setast á sálarheilsuna. Bara soleiðis kunnu umstøðurnar blíva betri. Og vit hava øll møguleika at ávirka, at vísa umsorgan, vera góð við okkara medmenniskju, og vera við til at bróta tabu !
Eg fari at enda at ynskja okkum øllum hjartaliga tillukku við degnum og vóni, at arbeiði verður til signingar fyri fólki í oynni. Fari eisini at takka øllum, sum hava fingið hetta at bera til. Og takki mangar ferðir fyri dagin í dag, og høvi at vera við.
Takk fyri!


text:
Steypakappingin byrjar
Desember er steypamánaður í Meistaradeildini í flogbólti. Landskappingin liggur nú still til í januar, og liðini kunnu fult og heilt halga seg til steypadystirnar, ið byrja nú um vikuskiftið.
Grundað á úrslitini seinasta kappingarár, eru bólkarnir skipaðir soleiðis:
Meistaradeild kvinnur:
Bólkur 1 - Bólkur 2
Fleyr SÍ
Dráttur TB
KÍF Mjølnir
Ternan ÍF
Meistaradeild menn:
Bólkur 1 - Bólkur 2
ÍF SÍ
Ternan Fleyr
Mjølnir TB
Liðini spæla ein dyst hvør ímóti øðrum, har seedingin ger av, hvat lið fær ein ella tveir heimadystir. Hjá kvinnunum skal Fleyr verja steypasigurin frá seinasta kappingarári, og tann verjan byrjar leygardagin ímóti KÍF.
Steypavinnararnir hjá monnunum úr ÍF skulu í sínum lagi út í fyrstu verjuna leygardagin, tá ið Ternan, ið higartil hevur havt eitt fínt kappingarár, kemur á vitjan. Spennandi verður somuleiðis hjá monnunum at fylgja TB, sum hevur teknað eitt lið til í steypakappingini.
Dystir hetta umfarið:
Meistaradeild kvinur:
Fleyr – KÍF, leygardagin 3. desember kl. 17.00; Gundadalshøllin
Dráttur – Ternan, mikudagin 7. desember kl. 18.00; Giljanes
SÍ – TB, sunnudagin 4. desember kl. 15.00; Sørvágur
Mjølnir – ÍF, mikudagin 7. desember kl. 20.00; Badmintonhøllin í Klaksvík
BROYTTUR til TÝSDAGIN 6. DESEMBER kl. 19:30
Meistaradeild menn:
ÍF – Ternan, leygardagin 3. desember kl. 16.00; Høllin á Kambsdali
SÍ – Fleyr, sunnudagin 4. desember kl. 17.00; Sørvágur


text:
Hvannpoppkorn og summardáafruktsalat
Bókadeild Føroya Lærarafelags
- Síður: 118
- Útgávuár: 2016
- Upprunamál: føroyskt
- Innbinding: innbundin
- Rithøvundur: Joan Sørinardóttir
- Myndir: Solveig Hansen og Tjóðhild Patursson
Bókin er full av uppskriftum, myndum, tekningum, fakta og søgum, sum allar hava okkurt við handfaring okkara av plantum og náttúruni rundan um okkum.
Hon er býtt upp í seks mánaðir, har til ber at fáa fatur á plantunum, sum verða brúktar í uppskriftunum.
Her er í rúgvuvís av myndum og tekningum, sum ger, at bókin er sera væl egnað at brúka hjá foreldrum, tá tey fara at matgera saman við børnum.


text:
Eg eiti Livar Nysted eri 42 ára gamal og búgvi í Hvannasundi. Eg eri giftur við Svannu og eiga vit 4 børn, Jóna, Joan, Tóra og Ronja. Eg havi róð kapp í nógv ár og havi vunnið 3 FM heiti í kappróðri.
Í 2005 gjørdu 3 vinmenn og eg eina roynd at rógva til Hetlands. Tíverri máttu vit ,vegna veður, gevast bert 18 fjórðingar frá Hetlandi. Men hetta gav mær bert meir vilja, til at gera tað, sum eg havi droymt um í nógv ár – at rógva um Atlantshavið.
Nú vit skriva 2013 havi eg róð um Atlantarhavið tvær ferð. Fyrru ferð saman við trimun øðrum umborð á Artemis Investment frá New York til Scilly Oyggjarnar í 2010 og sum tey flestu vita, so gekk ferðin um Atlantarhavið sera væl og vit settu 2 heimsmet.
Seini túrurin var nú í ár tá eg saman við sjey øðrum umborð á Avalon róði av Kanarisku oyggjunum til Barbados.
Hugurin at rógva, er enn líka stórur og nú havi eg fingið møguleika at rógva um Indiska Havið umborð bátið ið kallast RIO og tað eri eg sera fegin um. So um alt gongur sum ætla, verður lagt frá landi í umleið 1 juni 2013.


text:
Nú nátatíðin er fyri framman, vilja vit minna tykkum á serstøku leiðbeiningarnar viðv. burturbeiningini av leivdunum.
Hugsið um umhvørvið og havið hesar leiðbeiningar í huga:
- Burturkastið skal vera so væl avvatnað sum gjørligt, fyri at minka um útlátið úr roykinum á Brennistøðini, sum kann dálka umhvørvið.
- Fjaðrar skulu vera í posum, sum ikki eru heilt lufttættir, so posarnir ikki bresta, tá burturkastið verður handfarið víðari.
- Leivdirnar kunnu latast inn á kommunala endurnýtsluplássið. Yvirlit yvir plássini og upplatingartíðirnar sæst her.
Fyribyrging av nátasjúku:
Heilsufrøðiliga starvsstovan mælir til at taka hesi atlit fyri at fyribyrgja nátasjúku.